Transport: Las hidhumathuge namoonaa 1 office | Mihaaru\nޓްރާންސްޕޯޓް: ލަސް ހިދުމަތުގެ ނަމޫނާ އެއް އޮފީސް!\n"ބޮޑު ބޮލުގެ ރިހުމެއް ޒަމާނުއްސުރެން ޓްރާންސްޕޯޓަކީ. ބަދަލުތަކެއް އަޔަސް ހިދުމަތް ފަސޭހައެއް ނޫން."\nމިއީ، މިއަދާ ހަމައަށް ވެސް ޓްރާންސްޕޯޓާ މެދު ނިމުމެއް ނެތް ޝަކުވާ އެވެ.\nހިދުމަތެއް ހޯދަން ދިގު ކިޔޫތަކުގައި ގިނަ ގަޑިއިރަކީ އުނދަގޫ ކަމެކެވެ. ބުރަ ދިރިއުޅުމުގައި އެންމެން ވެސް އެދެނީ ވީހާ ވެސް އަވަސް ފަސޭހަ ހިދުމަތަށެވެ. މައުލޫމާތެއް ހޯދަން ގުޅުމުން އިޖާބަދިނުމަށެވެ. ހާއްސަކޮށް ސަރުކާރުގެ އޮފީސްތަކުންނެވެ.\nޓެކްނޮލޮޖީގެ ކުރިއެރުމާ އެކު ހިދުމަތްތައް ޒަމާނީކޮށްލައި ލުއިފަސޭހަ ކަމާއި ހިތްހަމަޖެހުން ރައްޔިތުންނަށް ހޯދައިދެވެން އެބައޮތެވެ. ދިގު ކިޔޫއެއްގައި އިންނާކަށް މިހާރު ހަގީގަތުގައި ނުޖެހެ އެވެ.\nއެކަމަކު އާސިމް ތައުފީގާއި މުހައްމަދު ޝާފީގެ އިތުރުން އަހްމަދު ހަލީމް އިއްޔެ ވެސް ޓްރާންސްޕޯޓް މިނިސްޓްރީ ތެރޭގައި ތިބީ ހިދުމަތާ މެދު ހިތްހަމަނުޖެހިފަ އެވެ.\n"ފަސޭހައެއް ނޫން. ވަރަށް އުނދަގޫ،" އަތުގައި އޮތް ނަމްބަރަށް ހިދުމަތް ލިބޭނެ އިރެއް ނޭނގޭ ކަމުގެ ކަންބޮޑުވުން ފާޅުކުރަމުން ހަލީމް ބުންޏެވެ.\nހިދުމަތް ހޯދަން މީހަކު ޓްރާންސްޕޯޓް އޮތޯރިޓީން ނަމްބަރެއް ނަގަނީ. -- ފޮޓޯ: ނިޝާން އަލީ/ މިހާރު\nސަރުކާރު މުވައްޒަފުންގެ ހުރި ޝަކުވާތަކުގެ އަޑާއި ވަޒީފާ އަދާކުރާ މިނިސްޓްރީތަކުން ރައްޔިތުންނަށް ދޭ ހިދުމަތްތަކާ ގުޅޭ ގޮތުން "މިހާރު"ން އެއްކުރި މައުލޫމާތުތަކުން، ގިނަ ބަޔަކު އެދޭ ވަރަށް ވުރެ ލަހުން ހިދުމަތް ލިބޭ އަދި ތަކުލީފު އުފުލަން ޖެހޭ އެއް ތަނެއްގެ ގޮތުގައި އަދިވެސް އޮތީ ޓްރާންސްޕޯޓް މިނިސްޓްރީ އެވެ. މި ނޫނަސް ހިދުމަތް ލަސްކަމަށް ބުނެ ބައެއް ތަންތަނާ މެދު ހިތްހަމަނުޖެހުން އެބައޮތެވެ.\nޓްރާންސްޕޯޓަށް ފަސޭހަ އިން އިނގިލި ދިއްކޮށްލެވެނީ އާއްމުންނާ ގުޅޭ ގިނަ ހިދުމަތެއް ކޮންމެ ދުވަހަކު ފޯރުކޮށްދޭން ޖެހޭ ތަނަކަށް ވާތީ އެވެ.\nޒަމާނުއްސުރެ ވާރުތަވަމުން އައި މައްސަލަތަކާ އެކު އެ މިނިސްޓްރީއާ މެދު ޝަކުވާ ބޮޑެވެ. ސަރުކާރުތަކުން މި މައްސަލަތަކުގެ ހައްލަށް މަސައްކަތްތަކެއް ކޮށްފި އެވެ. ހިދުމަތް ލުއި ފަސޭހަ އަދި އަވަސްވާނެ ގޮތަކަށް އިންތިޒާމްތައް ހަމަޖައްސާނެ ކަމުގެ ޔަގީންކަމާ އެކު ބަދަލުތަކަށް މަސައްކަތް އަދިވެސް އެބަކުރެ އެވެ.\nއެކަމަކު ޓްރާންސްޕޯޓުން ހިދުމަތް ހޯދަން ގޮސް ތިބި މީހުންނާ "މިހާރު"ން ސުވާލުކުރިއިރު އަދިވެސް ބުނަނީ "ރަނގަޅު ކުރަން ޖެހޭ ކަންކަން ބައިވަރު" ކަމަށެވެ.\nއާއްމުންގެ މީހަކު ޓްރާންސްޕޯޓް އޮތޯރިޓީން ހިދުމަތް ހޯދަނީ.-- ފޮޓޯ: ނިޝާން އަލީ/ މިހާރު\nމިއީ ސަރުކާރުގެ ވެސް ސަމާލު ކަމަށް އައިސްފައި އޮތް މައްސަލައެކެވެ. ޓްރާންސްޕޯޓުގައި މައްސަލަތަކެއް ހުރި ކަމަށް ރައީސް އިބްރާހިމް މުހައްމަދު ސޯލިހް ވެސް ވަނީ ވިދާޅުވެފަ އެވެ. ޓްރާންސްޕޯޓް އޮތޯރިޓީ އާއި މިނިސްޓްރީއާ ދެމެދު ހުރި ގާނޫނީ ފުށުއެރުންތަކަކީ ހިދުމަތްތައް ލަސްވުމުގެ އެއް ސަބަބު ކަން އެމަނިކުފާނު ފާހަގަކުރެއްވި އެވެ.\nރައީސް އޮފީހުގެ ބެލުމުގެ ދަށުން އެތަނުގެ އޮނިގަނޑު ރަނގަޅުކުރަން މަސައްކަތް ފަށައި، އޮޑިޓެއް ވެސް އަންނަނީ ހަދަމުންނެވެ.\n"ޓްރާންސްޕޯޓް އޮތޯރިޓީގެ ގާނޫނު އުވާލައި މިނިސްޓްރީގެ އޮނިގަނޑަށް ގެނެވޭ ބަދަލުތަކާ އެކު ހަލުވި ކަމެއް އަންނާނެ ކަމަށް އަޅުގަނޑު ދެކެނީ" ރައީސް ވިދާޅުވެފައިވެ އެވެ.\n"އެންމެންނަށް ފަސޭހައެއް ނޫން، ވަކި ބަޔަކު ލައްވައި ކުރުވޭ"\nއާސިމް ބުނި ގޮތުގައި އޭނާގެ ލައިސަންސް ކާޑު ނިމުނުކަން އެންގީ ހިދުމަތަށް އެދުނުތާ ފަސް ދުވަސް ފަހުންނެވެ. ވަރަށް ފަހުން ހިދުމަތް ފެށި އޮންލައިން ޕޯޓަލް މެދުވެރިކޮށް ޑޮކިއުމެންޓް ހުށަހެޅިއަސް އިތުރު ކަމެއް ސާފުކުރަން ގުޅުމުން ފޯނަށް ޖަވާބެއް ނުލިބުނެވެ. އެހެންވެ މިނިސްޓްރީއަށް އައީ އެވެ.\nދިމާވި މައްސަލަ ޓްރާންސްޕޯޓް މުވައްޒަފެއްގެ އެހީތެރިކަމާ އެކު ހައްލުކޮށް ހުޅުމާލެ ދިޔަތާ އެއް ދުވަސް ފަހުން އަނެއްކާ ވެސް ޑޮކިއުމެންޓެއް މަދުވާތީ އޮންލައިންކޮށް ހުށަހަޅަން އެދުމުން އެކަން ކުރަން އުޅެގެން ނުވީ އެވެ. ދެން ވެސް އޭނާ އަންނަން ޖެހުނީ މިނިސްޓްރީއަށެވެ.\n"މިއަށް ވުރެ ލުއި ގޮތްތަކެއް މިކަމުގައި ހޯދައި ދެވޭނެ،" އޭނާ ބުންޏެވެ.\n"އޮންލައިންކޮށް ފޮނުވަން ޖެހޭއިރު އެކަން ނުކުރެވޭ މީހުން އައިސް މިތަނުގައި ތިބެ ގަޑިތަކެއް ހޭދަކުރުން ބަލައެއް ނުގަނެވޭ."\nޓްރާންސްޕޯޓް އޮތޯރިޓީގެ ހިދުމަތް ސްޓާސިނަމާ އިމާރާތަށް ބަދަލުކުރި ފަހުން ހިދުމަތެއް ހޯދަން އަލަށް ދިޔަ ޝާފީ ހިތްހަމަނުޖެހުނު އެއް ކަމަކީ ނަމްބަރު ދޫކުރަން ބިދޭސީއަކު އިނުމެވެ.\n"އެހީމަ އޭނައަކަށް ފުރަތަމަ ނޭނގުނު ވާންވީ ގޮތެއް ވެސް. ސަރުކާރު އޮފީސްތަކުގައި ހިދުމަތްދޭ އިރު އެއީ ގޭޓުން ކަމަށް ވިޔަސް ދިވެއްސަކާ ދިމާވުން މުހިއްމު."\nއެތަނުގައި އޭނާ ހޭދަކުރި ވަގުތާ މެދު ވާހަކަ ދައްކަމުން ބުނީ މި ޒަމާނުގައި ހިދުމަތް ލިބެން ޖެހޭ ވަރަށް ވުރެ ޓްރާންސްޕޯޓުގެ ދުވެލި އުޅެނީ މާ ލަސްކޮށް ކަމަށެވެ.\n"ނިމިފައި އޮތް ކާޑެއް ވީމަ އަޅުގަނޑު އެ ބަލާ އައިސް މިހާ ގިނައިރު ވެގެން ނުވާނެ،" އޭނާގެ ކުރިން 43 މީހުން ހޯދަން އެދިފައި ތިބި ކަން ފާހަގަކުރަމުން ބުންޏެވެ.\n"ރާއްޖޭގައި އެބަހުރި ފާސްޓް ސާވިސަސް. ކޮވިޑު ޒަމާނެއްގައި މިތަނަށް އައިސްގެން ކާޑު ނަގަން ޖެހޭ ކަމަކަށް ގަބޫލެއް ނުކުރަން. ޕޯސްޓުން ވެސް ފޮނުވާލެވޭނެ. ނުވަތަ އެހެން ގޮތެއް ވެސް ހޯދިދާނެ އަވަހަށް ކާޑު ނެގޭނެ."\nހަލީމް ކިޔައިދިނީ ހިދުމަތުގެ ތެރޭގައި ނާޖާއިޒު ނުފޫޒު ވަދެފައި އޮތް މިންވަރެވެ. އޭނާގެ ރައްޓެއްސަކު ހިދުމަތަށް އެދިގެން ހުށަހެޅި ލިއުންތަކާއި ފޮޓޯތައް ބަލައިނުގަނެ ތަކުރާރުކޮށް ރިޖެކްޓްކުރީ އެވެ. އެހެންވެ ހަމަ އެ ފޯމާއި ފޮޓޯ ރަޖިސްޓްރީކުރުމުގައި އުޅޭ މީހަކަށް އަތަށް ދިނުމުން އޭނާ އަށް ވަރަށް ފަސޭހަ އިން އެކަން ވެއްޖެ އެވެ.\nހިލޭ ކޮށްލެވެން އޮތް ކަމެއް އަމިއްލަ އަށް ނުވެގެން އަތުން 500ރ. ހޭދަކޮށްގެން ކުރީ ކުރިމަތިވި އުނދަގޫތަކާ ހެދި އެވެ.\n"ރިޖެކްޓްކުރި ފޮޓޯ ވެސް އެކަން ކުރާ މީހާ ހުށަހެޅީމަ ބަރާބަރު. އަޅުގަނޑުމެން ކުރީމަ އެ ކަމަކު ނުދިޔަ. ތިން ދުވަސް ފަހުން ލައިސަންސް ވެސް އާކޮށްދީފި."\nދެން ކިޔައިދިން ވާހަކަ އިން އެނގުނީ ލައިސަންސް މާލެ އިން ނަގަން އުޅެ ނުވެގެން އައްޑޫ ކަހަލަ ތަންތަނުން ފަސޭހަކަމާ އެކު ލައިސަންސް ނެގެން އޮތް ކަމެވެ.\n"މިކޮޅުން ނުނެގުނީމަ ޕޯޓަލް މެދުވެރިކޮށް އައްޑޫން ނަގަން އުޅެނީ. އެކޮޅުން އެކަން ވެއްޖެ."\nއެހެން މީހަކު ބުނީ ޓްރާންސްޕޯޓުން ވޭތުވެދިޔަ ކުރު މުއްދަތުގައި ވަރަށް ގިނަ ކަންކަން ރަނގަޅުކޮށް ހިދުމަތްތައް ކުރިއަށް ވުރެން އަވަސްކޮށްދީފައިވާ ކަމަށެވެ.\n"އެކަމަކު އަދިވެސް މިވާ ގޮތަކީ އޮންނަ ޑިމާންޑާ އެއްވަރަށް ސާވިސް ރަނގަޅެއް ނުކުރެވޭ. އެއީ މިސާލަކަށް ރާއްޖޭގެ 18 އަހަރު ފުރޭ އެތައް ބަޔަކު އުޅޭއިރު ލައިސަންސް ބޭނުންވާ މީހުންގެ ކިޔޫ ދިގުދެމިގެން އެބަދޭ ވަރަށް ދުވަހަށް."\nއޭނާ ދެކޭ ގޮތުގައި ހިދުމަތްތަކުގައި ޓްރާންސްޕޯޓުގެ ގަވާއިދުތަކާއި އުސޫލްތައް ވެސް ހަރުދަނާ ކުރަން ޖެހެ އެވެ.\nމިނިސްޓްރީ ތެރޭގައި މައްސަލަތަކެއް\nމި ރިޕޯޓަށް ވާހަކަ ދެއްކި ޓްރާންސްޕޯޓް މިނިސްޓްރީގެ ހާލަތު ވަރަށް ގާތުން އެނގޭ މީހުން ކިޔައިދިން ގޮތުގައި، ކުރިން ވެސް ބޮޑެތި މައްސަލަތަކާ ހެދި މަޑުދުވެލީގައި އޮތް މުއައްސަސާގައި ބޮޑެތި ހިތްހަމަނުޖެހުންތަކެއް އެބަހުއްޓެވެ. އެކަން މި ސަރުކާރުގައި އުފެދެން ފެށި އެއް ސަބަބަކީ މި ވެރިކަމުގެ ކުރީކޮޅު 11 މުވައްޒަފަކު ވަޒީފާ އިން ވަކިކުރަން އުޅުމެވެ. މިއީ މަސައްކަތުގެ މާހައުލު ކިލަނބުވެ، މިހާރު ހުންނެވި މިނިސްޓަރު އައިޝަތު ނަހުލާއާ މުވައްޒަފުންތަކަކާ މެދު ހިތްހަމަނުޖެހުމުގެ ފާރެއް ލެވުނު އެއް ސަބަބު ކަމަށް އެ މީހުން ބުނެ އެވެ.\nމުވައްޒަފުންނަށް ނޭނގި ޑިޕާޓްމަންޓް ބަދަލުކުރުމާއި ޒިންމާތައް ސާފުނުވުމާއި ކުދިކުދި ކަންތައްތަކުގައި ކުށްވެރިވުމުގެ ބިރާ އެކު ވަޒީފާގެ ޔަގީންކަމެއް ނެތުން އޭގެ ތެރޭގައި ހިމެނެ އެވެ.\n"ހާލަތު އަދިވެސް ބަދަލެއް ނުވޭ. މަސައްކަތް ކުރަން އަދި ނުކޮށް ހުންނަން ވެސް ޖެހިލުންވޭ،" އެކަކު ބުންޏެވެ.\nހިދުމަތް ލަސްވުމާ ގުޅިފައިވާ ސަބަބުތައް\nމިނިސްޓްރީގެ މަސައްކަތްތައް ސިޔާސީ ބަޔަކު ކޮންޓްރޯލްގެ ދަށުގައި އޮތުން.\nހިންގުމާއި އެކި ހިދުމަތްތައް ދިނުމުގައި ފަންނީ މުވައްޒަފުންގެ އަދަދު މަދު.\nހިދުމަތް ރަނގަޅުކުރަން އެކަށީގެންވާ ޕްލޭނެއް ނެތި އަންނަ ޝަކުވާއެއް އެކަނި ހައްލުކުރުން.\nޒަމާނީ ޓެކްނޮލޮޖީގެ ބޭނުން އެންމެ އެކަށީގެންވާ ގޮތެއްގައި ނުހިފުން.\nރެކްރޫޓްމަންޓް ކުރިއަށް ނުގެންދިއުން.\nދުވަހުން ދުވަހަށް މިނިސްޓަރުގެ ލަފާގެ މަތިން އޮތޯރިޓީ ހިންގަން ރައީސް އެކުލަވާލި ބޯޑު ނުހިނގުން.\nޓްރާންސްޕޯޓް މިނިސްޓްރީ އާއި އޮތޯރިޓީ ހިންގަން ސްޓާ ސިނަމާ އިމާރާތުގައި ހަތަރު ފްލޯ ނަގާފައި ވިޔަސް ބޯޑުގެ ބައްދަލުވުން ބާއްވަން ޖާގަ ނުލިބުން.\nޓްރާންސްޕޯޓް އޮތޯރިޓީ ހިންގަން އައްޔަންކުރި ޗީފް އެގްޒެކްޓިވްގެ މަސްއޫލިއްޔަތު އާދަކުރަން ހުރަސްއެޅި އެކަހެރިވުން.\nމުވައްޒަފުންނަށް ތަމްރީން ޕްރޮގްރާމްތަކެއް ނުހިންގުން.\nޓްރާންސްޕޯޓް ސެކްޓާ ކުރިއަރުވަން އާ ވިސްނުންތަކަކަށް ޖާގަ ނުލިބުން.\nފަސޭހަ ހިދުމަތަށް ގިނަ ބަދަލުތަކެއް\nޝަކުވާތަކަށް ބަލައި ހިދުމަތްތައް ރަނގަޅުކުރަން ގިނަ ބަދަލުތަކަކާއި ގިނަ ކަންކަމަށް އިސްލާހުތައް ގެނެސްފައިވާ ކަމަށް މިނިސްޓްރީން ބުންޏެވެ.\nލައިސަންސާއި ރަޖިސްޓްރޭޝަން އަދި މެރިޓައިމްގެ ގިނަ ހިދުމަތްތަކެއް އެއްތަނަކަށް ބަރޯސާވެފައި އޮންނަ އިރު ދުވާލަކަށް އެތައް އެޕްލިކޭޝަނެއް އެ މިނިސްޓްރީ އަށް ހުށަހަޅަ އެވެ.\nޓްރާންސްޕޯޓް އޮތޯރިޓީގެ މުވައްޒަފުންތަކެއް މަސައްކަތުގައި. -- ފޮޓޯ: ނިޝާން އަލީ/ މިހާރު\nޓްރާންސްޕޯޓުގެ އެސިސްޓެންޓް ޑިރެކްޓަރު ރުޝޫނާ ރަޝާދު ވިދާޅުވީ މިނިސްޓްރީގެ ހިދުމަތްތައް ލުއި ފަސޭހަކުރަން ގެނައި އެއް ބަދަލަކީ ހިދުމަތްތައް އޮންލައިންކޮށްލުން ކަމަށެވެ.\nމަސައްކަތު ގަޑިއަކީ 8-2 އަށް ނަމަވެސް ޕޯޓަލް މެދުވެރިކޮށް ހުށަހެޅޭނީ 8-12 އަށެވެ.\n"އަޅުގަނޑުމެންގެ ހުރިހާ ހިދުމަތެއް ވެސް މިހާރު އޮންލައިންކޮށް ލިބޭނެ. ހަމައެކަނި ވެރިފިކޭޝަން ނުވަތަ އޮރިޖިނަލް ޑޮކިއުމެންޓްސް ގެންނަން ޖެހޭ ނަމަ ފިޒިކަލީ ވަޑައިގަންނަވަން ޖެހޭނީ،" އޭނާ ވިދާޅުވި އެވެ.\nހިދުމަތަށް ގެނެސްފައިވާ ބަދަލުތަކާ އެކު މިހާރު ލަސްވާން ދިމާވާ ސަބަބު ރުޝޫނާ ކިޔައިދެއްވި އެވެ. އޭގެތެރޭގައި ފޯމުގައި ހުރި ހުރިހާ މައުލޫމާތެއް ރަނގަޅަށް ހުށަނޭޅުމާއި ފޮޓޯ ނުބައިކޮށް އަޕްލޯޑްކުރުން ފަދަ ކަންކަން ހިމެނެ އެވެ. ސޮޔާއި އުޅަނދު ދުއްވަން ޖެހޭ ތަން ފަދަ މައުލޫމާތު ހިމަނާފައި ނުވިޔަސް ފޯމު ބަލައިނުގަނެވޭ ކަމަށް އޭނާ ވިދާޅުވި އެވެ.\n"އެ ލަސްވުން މި އަންނަނީ. ނޫނީ ފައިސާ ދައްކަން އިންނަ މުއްދަތުގައި އެކަން ނުކުރަންޏާ ވެސް ލަސް އެބަވޭ."\nއޭނާ ވިދާޅުވި ގޮތުގައި ޓާގެޓަކީ ވެހިކަލް ރެޖިސްޓްރީ ވެސް ހުށަހަޅާތާ ގިނަވެގެން ތިން ދުވަސް ތެރޭގައި ނިންމައި ވެރިފަރާތާ ހަވާލުކޮށްދިނުމެވެ.\nމި އަހަރުގެ ބޮޑު އީދު ބަންދަށް ފަހު އޮފީސްތައް ހުޅުވާލުމުން އެންމެ ދުވަހެއްގެ ތެރޭގައި ވެސް ގާތްގަނޑަކަށް 800 އެޕްލިކޭޝަން ހުށަހެޅި އެވެ. ޖެހިގެން އައި ދެ ދުވަހު ވެސް 700 ފޯމު ހުށަހެޅި ކަމަށް ވިދާޅުވި އެވެ.\n"ބެކްލޮގެއް ކްރިއޭޓްވެގެން ދިޔަ, އެއަށް އެޓެންޑްވަމުން ގޮސް މިހާރު ގާތްގަނޑަކަށް ނިމެނީ."\nފޯނަށް ޖަވާބު ނުދޭތީ ކުރާ ޝަކުވާތައް ހައްލެއް ހޯދަން އަންނަނީ މަސައްކަތް ކުރަމުންނެވެ. ހިދުމަތް ދެމުން މުވައްޒަފުންނަށް ކޯލްތަކަށް އެޓެންޑްވާން ދަތިވާތީ ކޯލް ސެންޓަރެއް ގާއިމްކުރަން އެދިގެން އެ މަސައްކަތް އެބަދާ ކަމަށް ރުޝޫނާ ވިދާޅުވި އެވެ.\n"އަޅުގަނޑުމެން އަދިވެސް މި އަންނަނީ ގިނަ ބަދަލުތައް ގެންނަމުން" އޭނާ ވިދާޅުވި އެވެ.\nހިދުމަތަށް ހުށަހަޅަން ޓްރާންސްޕޯޓުގައި މިހާރު ކުރިއަށް ވުރެން އެތައް ގުނައެއް ފަސޭހަ އެވެ. އެކަމަކު އޮންލައިން ޕޯޓަލްއަށް ޑޮކިއުމެންޓް ހުށަހެޅުމުން ހިދުމަތް ލަސްވާ ސަބަބުތައް އަދިވެސް ދެމިއެބައޮތެވެ. ކުރިން މިނިސްޓްރީއަށް ގޮސް ހުށަހަޅަން ޖެހުމުގެ ޝަކުވާ ކުޑަވިޔަސް އެއްފަހަރާ ގިނަ ބަޔަކު ހިދުމަތަށް އެދުމުން އެކަން ނިންމުމުގެ ގާބިލްކަމެއް މިނިސްޓްރީގައި ނެތުމެވެ. މުވައްޒަފުން މަދުވުމެވެ. ޒަމާނަށް ނުފެތި ހިދުމަތް ކުރިއަށް ގެންދިއުމެވެ.\n"އީ ޕޯޓަލް ކަނެކްޓްވެފައެއް ނެތް އެތެރޭގެ ހުރި ސިސްޓަމަކާ. ދެން އަނެއްކާ ވެސް ބަލާނީ މެނުއަލްކޮށް. އެ ޑޮކިއުމެންޓް ސައްހަތޯ ބަލައި ވަކިން އެހެން ސިސްޓަމަކަށް އަޅާނެ،" މައުލޫމާތު އެނގޭ ބޭފުޅަކު ކިޔައިދެއްވި އެވެ.\n"ހަމައެކަނި އޮންލައިންކޮށް ސަބްމިޓްކޮށްލެވޭ ކަން އޮތީ."\nޓްރާންސްޕޯޓާ މެދު ހިތްހަމަނުޖެހިފައި ތިބި މީހުން ރަނގަޅުކުރަން އެދެނީ ވަކި ބަޔަކު ހިދުމަތްތައް ކޮންޓްރޯލްކުރުން ދޫކޮށްލުމެވެ. ބާރުގަދަ ވަކި ބަޔަކު މެދުވެރިކޮށް ފަސޭހަ އިން ހިދުމަތް ހޯދޭނެ ނިޒާމް ބަދަލުކޮށްލުމެވެ. ކޮންމެ މީހަކު ގޮސްގެން ވެސް ދިގު ކިޔޫގައި ނުޖެހި ފަސޭހަކަމާ އެކު އެކަމެއް ނިންމާލެވުމެވެ. ޝަކުވާތައް ނުކޮށްވާނެ ހައްލެއް ހޯދައި ދިނުމެވެ.\nމި ހުރިހާ ކަމެއްގެ ތެރޭގައި އުޅޭ ޓްރާންސްޕޯޓުގެ މުވައްޒަފަކު އެތަނުގެ ހިދުމަތް ރަނގަޅުކުރުމާ ގުޅޭ ގޮތުން ބުނީ މިހެންނެވެ:\n"ތެދުވެރިކަމާއި އިހްލާސްތެރިކަމާ އެކު ހިދުމަތް ދިނުމުގެ ނިޔަތް އޮވެގެން ބަދަލު ގެނެވޭނީ."\n20 ކޮމެންޓް,5ރިއެކްޝަންސް\nޓްރާސްޕޯޓް މިނިސްޓްރީން ދޭ ޚިދްމަތްތައްވެސްވީ އައުޓްސޯސްކޮށް ކުރެވޭނެގޮތް ހަދަން. ދިރާގުން ބިލަށް ފައިސާދެއްކުން ޕަރައިވެޓް ޕާޓީތަކަށް ދިނުމުން ދިރާގުގަ އޮތްބޮޑު ކިޔު ބަދުވި. ޕާސްޕޯޓަށް އެދުން އައުޓްސޯސް ކުރުމުންވެސް ވަރަށް ފަސޭހަ. އޮފީސްގަޑީގަ ގޮސް ކިޔުގަޖެހިގެން ތިބުމުގެ ބަދަލުގަ، ރޭދަނޑުގެ ވަގުތުގަ އެކީދްމަތް ލިބޭތީ ވަރަށް ފަސޭހަ. ޓްރާންސްޕޯޓުންވެސް މިގޮތަށް ކަންކުރެވޭނެ.\nބައެއް މުވައްޒިފުން ކަސްޓަމަރަކާއި ދިމާލައް ނުވެސް ބަލާނެ.. ފޯނާއި ކުޅެންހުއްޓާ މީހަކު އައީތީ ރުޅިއައިސްފަ ހުންނަނީ.. މިކަހަލަ މުއައްޒަފުން މުސާރަނަގަން ލަދުނުގަންނަނީ ކީއްވެތޯ ހިތައްއަރާ..\nހަގީގަތުގަވެސް ޓްރާންސްޕޯރޓްގެ ޚިދުމަތްތައް ވަރައް ފީކަޅާ. ފޯމްތައް އަޕްޑޭޓެއް ނުވޭ. އަދިވެސް ރެވެނިއު ސްޓޭމް ސްލޮޓް ވެސް އިނދޭ. މައުލޫމާތެއް ސާފްކޮއްލަން ދެވެނީވެސް ނަންބަރެއް ނަގައިގެން ދިގު ކިޔޫއެއްގައި ޖެހިގެން.\nނަހޫ ކޮބާތަ މިހާރު އެއްކަލަ ހުޅުދޫ ޝިމާޒު އޭނައަށް ކޮންކަމެކޯމިކުރެވުނީ.. ގައިމުވެސް ވަސާޖިއޯ ނަމްބަރު ޕްލޭޓް ހެދުނު އޮތަ...\nމި ޓްރާންސްޕޯޓް މިނިސްޓްރީ އަކީ އުވާލަންޖެހޭ ތަނެއް!ޓްރާންޕޯޓް ކަންކަން ސިޓީ ކައުންސިލްތަކާ އަތޮޅު އަދި ރަށުކައުންސިލް ތަކުން ބަލަހައްޓައްވީ.އޭރުން ގައުމު ތަރައްގީވާނީ. އާގޮތްގޮތަށްޖެހޭ ކަންކަން ގެއްދަން!\nކޯލިޝަނަކީ ތަރައްގީއަށް އޮތް ހުރަހެއް މިކޯލަޝަންގެ ތެރޭ ކުދި ޕާޓިތަކަކީ ޕާޓީވެރިންގެ ގާތް ތިމާގެ މީހުންނަށާ ރައްޓެހިންނަށް ވަޒީފާދޭން ހަދާ ޕާޓީތަކެއް. މިއީ މިރާއްޖޭގެ ޒުވާނުން ގެ ކުރިއެރުމަށް އޮތް ހުރަހެއް.މިކުދި ޕާޓީތައް އުވާލާ!\nތީ ވަރަށް އުދަގޫ ބޮޑުތަނެއް. ނަމުގަ އޮންލައިން. މިހަަރުވެސް ބޭނުންކުރާ ފޯމް ތަކަކީ އަންޒަމާނުގެ ފޯމް. އެފޯމްގަ ވުޖޫދުގަ ނެތް ތަންތަންވެސް ހުރޭ. ނުވިތާކަށް ވެބްފޯމް އެއްނެތް. ޕްރިންޓް ކޮއްފަ ސްކޭންކޮއްފަ ލާންޖެހެނީ. ވެބްފޯމް ހަދާބަލަ. އީފާސް ބޭނުންކޮއްގެން ވެރިފައިކޮށް ޑިޖިޓަލް ނޫނީ އިލެކްޓްރޯނިކް ސިގްނޭޗަރ ހަދާބަލަ. ލާފަ އިންނަ އެޕްލިކޭޝަން އެކްޕަޔަ ވީމަ ދެން އެކަަމަށް އަލުން އެޕލިކޭޝަން ނުލެވޭ. ނުހޮރުއްޕާން ސިސްޓަމެއް.\nއެހީ ދިނުމުން ބަލައި ނުގަތް\nޓްރާންސް ޕޯރޓްގެ ސިސްޓަމްއެއް ރަނގަޅު ކުރުމަށް، އެހެން މުއައްސަސާއަކުން ސިސްޓަމެއް ފަރުމާކޮސް ދިނީމަ ވެސް، އެ ސިސްޓަމް ޤާއިމްނުކުރަން ފޫކަހާ ވާހަކަޔަކީ ތެދެއްބާ.\nރިޕޯޓްގައި ބަޔާންކުރެވިފައި ވާ ކަންތައްތަކަކީ ގިނަ ދިވެހީންނަށް އެނގޭ ކަންކަން. ހަޤީޤީ މައްސަލައަކީ މި ލިޔުން ރަނގަޅުގޮތުގައި އެތަނުގެ ވެރީން ބަލައި ނުގަންނާނެކަން. ތެދެއް. ކުރިއާ ބަލައިފައި ރަނގަޅު. އެކަމު ޒަމާނީ ކުރިއެރުމާއި ހަމަކުރުމަށް ވަރަށް މަސައްކަތް އެބަ ހުރި. އެމް.ކިޔު.އޭ އެކޭ ކިޔާ ބަޔަކުވެސް ހަމަ މިހާ ފުރިހަމައަށް ޚިދުމަތް ދެނީ. ތާކުންތާކުން ޖެހޭ ގޮތައް އެންމެ ކަމެއްވެސް އެތާކުން ހަމަ ނުކުރެވޭ. އެތަނާއި ބެހޭގޮތުންވެސް ލިޔެލަންވީނު؟\nއަހަރެން އަލަށް ޓްރާންސްޕޯޓް އަށް އޮންލައިންނަށް ޚިދުމަތަށް އެދުނީ. ލައިސަން އާކުރަން. އެއްވެސް މައްސަލައެއް ދިމާނުވޭ. ބަރާބަރަށް ފޯމު. ފިލްކޮށްފަ ލައިފިއްޔާ ރިޖެކްޓެއް ނުކުރާނެ.


Kaamiyaabee Hoadhumah Billionaire Eh Gengulhey Ukulhuthah - Vaguthu\nކާމިޔާބު ހޯދަން ބިލިއަނަރަކު ގެންގުޅޭ އުކުޅުތައް\nރިޗާޑް ބްރޭންސަން އަކީ ވިޔަފާރީގެ ދުނިޔޭގައި އެންމެ ކާމިޔާބު އެއް ފަރާތެވެ. އޭނާގެ ވާރޖިން އެއާލައިންސްއަކީ މުޅި ދުނިޔޭގައި ނަން މަޝްހޫރު އަދި ވަރަށް ކާމިޔާބު އެއާލައިނެކެވެ. ގިނަ ބަޔަކު ވަނީ ރިޗާޑް ބްރޭންސަންގެ ކާމިޔާބީގެ ފަހަތުގައި އޮތް ސިއްރުތައް ހޯދުމަށްވެސް މަސައްކަތްކޮށްފައެވެ. މިހާރު މި ބަލާލަނީ ދުނިޔޭގެ އެންމެ ކާމިޔާބު އެއް ވިޔަފާރިވެރިޔާ ރިޗާޑް ބްރޭންސަންގެ ފަރާތުން ހަޔާތުގައި ކާމިޔާބީ ހޯދުމަށް ލިބިފައިވާ ބައެއް ސިއްރުތަކެވެ.\nބްރޭންސަން ބުނާގޮތުގައި ކާމިޔާބީގެ ސިއްރުގެ ފަހަތުގައި އޮންނަ އެންމެ މުހިންމު އެއް ކަމަކީ އަބަދުވެސް ތިބާގެ ހުވަފެންތައް ހަގީގަތަކަށް ހެދުމަށް މަސައްކަތްކުރުމެވެ. އެގޮތުން ކޮންމެ ހާލަތެއްގައި ކޮންމެ މަސައްކަތެއް ކޮށްގެންވެސް ތިބާގެ އެންމެ މުހިންމު ހުވަފެން ހަގީގަތަކަށް ހެދުމަކީ ތިބާގެ އަޒުމް އެކަމަކަށް ކަނޑައެޅިފައި އޮންނަން ޖެހޭނޭ ކަމެކެވެ. މިސާލަކަށް ސައިންޓިސްޓަކަށްވުމަށް ނުވަތަ ދުނިޔޭގެ އެކި ގައުމުތަކަށް ފެތުރިފައި އޮންނަ ބޮޑު ވިޔަފާރިއެއް ގާއިމުކުރުން އެއީ ތިބާގެ ހުވަފެންކަމުގައިވާނަމަ ތިބާ އަޅާ ކޮންމެ ފިޔަވަޅެއްވެސް ވާންޖެހޭނީ އެކަމަށްޓަކައި އަދި އެކަން ހަގީގަތަކަށް ހެދުމަށް އަޅާ ފިޔަވަޅަކަށެވެ.\nއަދި ތިބާގެ އެ ހުވަފެނަކީ އެހެން މީހުންނަށް ފައިދާކުރާ އަދި ދުނިޔެއަށް ކޮންމެހެންވެސް ބޭނުންތެރިކަމެއްކަމުގައި ގަބޫލުކުރުމަކީ ވަރަށް މުހިންމު ކަމެއްކަމަށް ބްރޭންސަން ވަނީ ބުނެފައެވެ. އެކަމަށްޓަކައި ތިބާ އަޅާ ފިޔަވަޅުތަކަކީވެސް އެންމެ ރަނގަޅު އަދި ހަރުދަނާ ފިޔަވަޅުތައްކަމުގައި އަމިއްލައަށް ގަބޫލުކުރަން ޖެހޭނެއެވެ.\nކާމިޔާބީގައި ހިތްތިރިކޮށް، އުފަލާއި މަޖަލާއިއެކު ކުރާ ހިތުން އެކަމެއް ކުރުމަކީވެސް ބްރޭންސަންގެ ކާމިޔާބީގެ އެއް ސިއްރެވެ. ގަދައަޅައި މަސައްކަތްކޮށް ތިބާއާއިއެކު އެ މަސައްކަތުގައި މަސްއޫލުވާ އެހެން މީހުންނަށްވެސް ހެޔޮކޮށް ހިތައި އެއް ފަހަރުވެސް ބަލި ގަބޫލުނުކުރުމަކީ ބްރޭންސަން ބުނާގޮތުގައި ކާމިޔާބީ ހޯދުމަށް ބޭނުންވާ މުހިންމު ކަންކަމެވެ.


Tourism Ministry Ge Policy Director Hassan Magaamun Vaki Koffi - Vaguthu\nޓޫރިޒަމް މިނިސްޓްރީގެ ޕޮލިސީ ޑިރެކްޓަރުގެ މަގާމުގައި ހުރި މުހައްމަދު ހައްސާން މަގާމުން ވަކިކޮށްފިއެވެ.\nހައްސާނަކީ ކުރީގެ ރައީސް އަބްދުﷲ ޔާމީންގެ ސަރުކާރުގައި އެ މަގާމަށް އައްޔަން ކޮށްފައިވާ މީހެކެވެ. އެއިރުންސުރެ އޭނާ ހުންނަނީ އެ މަގާމުގައެވެ. އޭނާ އަކީ މަގާމުން ވަކިކުރި ޓޫރިޒަމް މިނިސްޓަރު އަލީ ވަހީދާއި ވަރަށް ގާތް ބޭފުޅެއް ކަމަށްވެއެވެ. ނަމަވެސް ހައްސާން މަގާމުން ވަކިކުރެއްވި ސީދާ ސަބަބެއް ނޭނގެއެވެ.\nހައްސާން މަގާމުން ވަކި ކޮށްފައި މިވަނީ ޓޫރިޒަމް މިނިސްޓަރުގެ މަގާމުގައި ހުންނެވި އަލީ ވަހީދު އެ މިނިސްޓްރީގެ މުވައްޒަފުންތަކަކަށް ޖިންސީ ފުރައްސާރަ ކުރި ކަމަށް ތުހުމަތު ކޮށްފައި ވަނިކޮށެވެ. ޓްއަރިޒަމް މިނިސްޓަރު ކަމުން އިސްތިއުފާ ދެއްވުމަށް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް އެންގެވުން ވެސް މަގާމުން އިސްތިއުފާ ދެއްވާފައި ނުވާތީ އަލީ ވަހީދު ޓްއަރިޒަމް މިނިސްޓަރު ކަމުން މިއަދު ވަނީ ވަކިކޮށްފައެވެ.\nއެތައް މުވައްޒަފުންނަކަށް ޖިންސީ ގޯނާ އާއި ޖިންސީ ފުރައްސާރަ ކުރުމުގެ ތުހުމަތު ކުރެވިފައިވާ ޓްއަރިޒަމް މިނިސްޓަރު އަލީ ވަހީދު ވަޒީރު ކަމުން އިސްތިއުފާ ދެއްވުމަށް ރައީސް ޞާލިހް އެންގެވީ ރޭގެ ވަގުތެއްގައެވެ.\nމިނިސްޓަރު އަލީ ވަހީދުގެ މައްޗަށް ތުހުމަތު ކުރެވެނީ އެތައް މުވައްޒަފުންނަކަށް ތަކުރާރުކޮށް ޖިންސީ ގޯނާ ކުރުމާއި ޖިންސީ ފުރައްސާރަ ކުރުމުގެ ތުހުމަތެވެ. އަދި އޭނާގެ މައްޗަށް މީގެ ކުރިން ވަނީ މިނިސްޓަރު އައިޝަތު ނަހުލާ އަށް ޖިންސީ ފުރައްސާރަ ކުރުމުގެ ތުހުމަތު ވެސް ކުރެވިފައެވެ. މިނިސްޓަރު ނަހުލާއަށް އަލީ ވަހީދު ޖިންސީ ފުރައްސާރަ ކުރި މައްސަލައަށް ދެތިން ހަތަރު މަސް ވެގެން ދިޔައިރު ވެސް އެއްވެސް ފިޔަވަޅެއް ރައީސް ޞާލިހް އަޅުއްވާފައެއް ނުވެއެވެ.\nއަލީ ވަހީދު އިސްތިއުފާ ދެއްވަން ރައީސް ޞާލިހް އެންގެވުމުން އަލީ ވަހީދު ކުރެއްވި ޓްވީޓެއްގައި ވިދާޅުވީ "މިދުވަސް ވެސް ހިނގައިދާނެ" ކަމަށެވެ. "ތެދުވެރިކަމާ އެކު ރައްޔިތުންނާއި ގައުމަށް ކޮށްދެވުނު ހިދުމަތަށް ފަހުރުވެރިވަން. އިރާދަކުރެއްވިއްޔާ އަދި ފަހުން ހަގީގަތް ހާމަވާނެ،" އަލީ ވަހީދު ރޭ ވިދާޅުވިއެވެ.\nމިނިސްޓަރު އަލީ ވަހީދު މުވައްޒަފުންނަށް ޖިންސީ ފުރައްސާރަ ކުރާ މައްސަލަ ފުރަތަމަ ހުށަހެޅީ ރައީސް އޮފީހުގެ ވިސަލް ބްލޯވާ ޕޯޓަލް މެދުވެރިކޮށް ކާކުކަން ނޭނގޭ ގޮތަށެވެ. އޭގެ ފަހުން ޓްއަރިޒަމް މިނިސްޓްރީގެ މުވައްޒަފުންތަކެއް އިއްޔެ ވަނީ ރައީސް އޮފީހަށް ގޮސް ރައީސް ޞާލިހާއި ބައްދަލު ކުރައްވާ މިނިސްޓަރު އަލީ ވަހީދުގެ ޝަކުވާ އުފުލާފައެވެ.\nއެއް މަސް ދުވަހަށް ރާއްޖެ ގެނައި މެޑިލަލް ޓީމަށް 7.9 މިލިއަން ހަރަދުކުރި\nއޮގަސްޓް 13އާ ހަމައަށް: ރާއްޖެ އައީ 4806 ފަތުރުވެރިން\nޖުލައި 9, 2020 17:02\nޙައްޔަރު ކުރޭ ކަރާ ވަހީދު\nޖުލައި 9, 2020 17:03\nއައްޔާއަވަސްގޮތަކަށް އެމްޑީޕީއާގުޅިވަޑައިގަންނަވާ އެއީހައްލަކީ\nޖުލައި 9, 2020 17:47\nދިވރހި ހުރިހާ ފިރި ހެނުންނާ ޒުވާން ފިރިހެނުންނަށް ގޮވާލަން މިހާރު މިގައުމުގާ އަންހެނުންގެ ހައްގު މިއޮތީ އަތްނުފޯރާފަށަށް ގޮސްފަ ދެން އެއް ވެސް ފިރިހެނަކު ޒުވާނަކު އަންހެނަކާދިމާ ލަށް ބަލަލިޔަސް އަނގައިން ބަހެއް ބުނެލިޔަސް ކުއްވެރިވަނެ އެވާނީ ގާނޫނީ ކުށަކަށް ހުރިހާއެންމެން ފިރިހެނުން ހަދަންވީ ގޮތަކީ މިތާ އިއުޅޭ އަންހެނުންގެ ހައްގު އުތުރިއަރަން އެމީހުނަށްދީފަ ރާއްޖޭން ބެރުން ރީތި ސޯލިހު ދިންވެރި ތެދުވެރި އަންހެނުން އެއޮތީ ބައިވާރު އިންޑިޔާ މެލޭސިޔާ ޗައިނާ ނޭޕާލުގަ އެތިބީ އންނަން މިހާރުވެސް މި ދިވެހި އަންހެނުނނަށް ވުރެ އިޙުލަސްތެރި ތެދުވެރިވާނެ އޭރުން މިހައްގު ހިފާގެން މިވެރިން މިތާ ނަޗަރަންގީ ކުޅެން ތިބެދާނެ ނުން އަނބިމީހާވެސް މިހަރުވެސް ފޯނު ކޮށްލާފަ ބުނަންވީ ތިމަންނަ ރޭޕް ކޮށްފިޔޭ ވަރިވާންވީއޭ ވަގުތުން ފިރިހެންމީހާ ގޮޅިޔަށް 10އަހަރު ފިރިހެންމީހާ މުޅި މިޑިޔާގަ ފަލީހަތްކޮށް ހަދާލާނެ މިދެން ކޮންފަދަކމެއް ފިރިހެނުންނަށް ކުރާ ގޯނާ ކޮބާތަ ސެކިއުލާ ގަނޫނު ހަދާގެން ފަސާދަ ކުރުންނޫންކަމެއް\nޖުލައި 9, 2020 20:26\nދީނުގަ އޮންނަނީ އިސްތިރިކުރަން\nޖުލައި 9, 2020 20:03\nމިއީ ސައްތައިންސައްތަ މުސްލިމު ގައުމެއް. ތިޔައީ މުޖުތަމަޢާ ނުގުޅޭ ނިޒާމެއްގެ ސަބަބުން ވާގޮތް. ޑިމޮކްރަސީއަކީ މުޖުތަމަޢުގެ ހަލާކު. އައްޔާ ކޮންކޮޅެއް ޚިޔާރު ކުރަނީ!


Hershey’s Feydhoo Soccer Cup 2018 ge furathama match United Friends kaamiyaabu koffi\nހާޝީޒް އެފްއެސްސީ: ފުރަތަމަ މެޗު ޔުނައިޓެޑް ފްރެންޑްސް ކާމިޔާބުކޮށްފި\nއައްޑޫސިޓީ ފޭދޫގައި މިއަދު ހަވީރު ފެށި "ހާޝީޒް ފޭދޫ ސޮކަކަޕް 2018" ފުޓުބޯޅަ މުބާރާތުގެ ފުރަތަމަ މެޗު ފޭދޫ ޔުނައިޓެޑުން ކާމިޔާބުކޮށް ފެށުން ރަނގަޅު ކޮށްފިއެވެ. އެ ޓީމް މިއަދުގެ މެޗު ކާމިޔާބުކުރީ މަރަދޫ އެފްސީއާ ބައްދަލުކޮށް 2-0 ލަނޑުންނެވެ.\nމި މެޗުގެ ފުރަތަމަ ލަނޑު ޖަހައި ލީޑުނެގީވެސް ޔުނައިޓެޑް ފްރެންޑްސް އިންނެވެ. މެޗުގެ 30 ވަނަ މިނިޓުގައި އެޓީމަށް ލީޑުނަގައިދިނީ އެޓީމުގެ ޖާޒީނަމްނަރު4ހަސަން އައްސަދެވެ. އޭގެ6މިނިޓް ފަހުން މެޗުގެ 36 ވަނަ މިނިޓުގައި އެޓީމުގެ ލީޑު ފުޅާކޮށްދިނީ ޖާޒީ ނަމްބަރު3ހުސައިން ލަތީފެވެ.\nދާދި ހަމަހަމަ ކުޅުމެއް ފެނިގެންދިޔަ މެޗުގައި މަރަދޫ އެފްސީއަށްވެސް ވަނީ ލަނޑުޖަހާނެ ފުރުސަތުތަކެއް ލިބި ނާކާމިޔާބު ވެފައެވެ. މި ނަތީޖާއާއެކު ޔުނައިޓެޑް ފްރެންޑްސްވަނީ3ޕޮއިންޓް ހޯދައި މުބާރާތުގައި ކުރިއަށް ދިޔުމުގެ ފުރުސަތު ބޮޑުކޮށްފައެވެ.\nމެޗަށްފަހު ޔުނައިޓެޑް ފްރެންޑްސް ޓީމުގެ ކެޕްޓަން އަދި ކުރީގެ މަޝްހޫރު ކުޅުންތެރިޔާ އަހުމަދު ސައީދު (އައްމަޓީ) ބުނީ ފުރަތަމަ މެޗުން މޮޅުވާން ހުރިހާކުޅުންތެރިންވެސް ނުކުތީ ވަރަށް ވަރުގަދަ އަޒުމަކާއެކުކަމަށެވެ. "ފެށުން ރަނގަޅުވެ ތިން ޕޮއިންޓް ލިބުމަކީ މުބާރާތުގައި ކުރިއަށްދިޔުމަށް ލިބުނު ވަރަށްބޮޑު ހިތްވަރެއް،" ކަމަށެވެ.\nމި މެޗުގެ މޮޅު ކުޅުންތެރިއަކަށް ހޮވިފައިވަނީ ޔުނައިޓެޑް ފްރެންޑްސްގެ ދެވަނަ ލަނޑު ކާމިޔާބުކޮށްދިން ހުސައިން ލަތީފެވެ. އޭނާއަށް އިނާމް ހަވާލުކޮށްދެއްވީ މެޗުގެ ޝަރަފްވެރި މެހުމާން އަލީ އިހުސާނެވެ.\nމުބާރާތުގައި މާދަމާ ހަވީރުވެސް މެޗެއް ކުޅޭނެއެވެ. ބައްދަލުކުރާނީ ފޭދޫ މެޖެންޓާއި، ހިތަދޫ ނެކްސެސް އެވެ. މެޗު ފަށާނީ ހަވީރު 4:00 ގައެވެ. މެޗު ކުޅޭނީ ފޭދޫ ފުޓުބޯޅަ ދަނޑުގައެވެ.


"Pirates of the Caribbean" ge aa filmah Margot Robbie | Mihaaru\n"ޕައިރޭޓްސް އޮފް ދަ ކެރީބިއަން" ގެ އާ ފިލްމަށް މާގޯ ރޮބީ\n29 ޖޫން 2020 - 07:52\nއެކްޓަރު ޖޯނީ ޑެޕް މައިގަނޑު ކެރެކްޓާ ކުޅެމުން ދިޔަ ކާމިޔާބު ފްރެންޗައިޒް "ޕައިރޭޓްސް އޮފް ދަ ކެރީބިއަން" ގެ އާ ފިލްމުން އޭނާ ފެންނާނެކަމާ ދޭތެރޭ ބޮޑެތި ސުވާލުތަކެއް އުފެދިފައި ވަނިކޮށް، ފިލްމަށް ބަތަލާ މާގޯ ރޮބީ ނަގައިފި އެވެ.\nހޮލީވުޑްގެ ޚަބަރުތައް ގެނެސްދޭ ގިނަ ނޫސްތަކުން ބުނި ގޮތުގައި މި ފަހަރު ފިލްމުގެ އެންމެ ވަރަގަދަ ކެރެކްޓާއެއް ކުޅޭނީ އޮސްޓްރޭލިއާ އަށް އުފަން 29 އަހަރުގެ ބަތަލާ އެވެ.\nވެރައިޓީން ބުނި ގޮތުގައި "ޕައިރޭޓްސް އޮފް ދަ ކެރީބިއަން" ގެ އާ ފިލްމުގެ ތައްޔާރީތައް މިހާރު ވަމުން އަންނަ އިރު، ފިލްމުގެ ސްކްރީންޕްލޭ ލިޔަނީ ކްރިސްޓީނާ ހޮޑްސަނެވެ. އޭނާ އަކީ މި އަހަރުގެ ފެބުރުއަރީގައި ރިލީޒްކުރި މާގޯގެ ފިލްމު "ބާޑްސް އޮފް ޕްރޭ" ގެ ވެސް ސްކްރީންރައިޓަރެވެ. ޑިޒްނީން ގެނެސްދޭނެ މި ފިލްމާ ގުޅުން ހުރި މަސައްކަތްތައް މިހާރު ކުރަމުން ދިޔަ ނަމަވެސް ފިލްމުގެ ނަން އަދި އިއުލާނެއް ނުކުރެ އެވެ.\nއެކަމަކު ޕްރި-ޕްރޮޑަކްޝަން މަރުހަލާގައި ފިލްމު އޮއްވައި "ޕައިރޭޓްސް އޮފް ދަ ކެރީބިއަން" ގެ އާ ފިލްމުގެ ރޯލެއް މާގޯ އަށް ދިނުންވެގެން ދިޔައީ މީޑިއާތަކުން ބުނި ގޮތުގައި އެ ފިލްމުގެ މައިގަނޑު ޕްލޮޓް މި ފަހަރު ބަތަލާއަކަށް ހާއްސަވާތީ އެވެ.\nޑެޕް ވަނީ އެ ސީރީޒްގެ އެންމެ މުހިއްމު ކެރެކްޓާ ކަމަށްވާ ޖެކް ސްޕެރޯގެ ރޯލް ކުޅެގެން ބެލުންތެރިންގެ ލޯބި ވަރަށް ބޮޑަށް ހޯދައިފަ އެވެ. ނަމަވެސް އޭނާ އާ ފިލްމުން ނުފެނުން ވެގެންދާނީ "ޕައިރޭޓްސް" ގެ ފޭނުންނަށް ލިބޭނެ ވަރަށް ބޮޑު މާޔޫސީއަކަށެވެ. ޑެޕްގެ އިތުރުން އެ ސީރީޒްގެ ކާސްޓުންގެ ތެރޭގައި އޯލަންޑޯ ބްލޫމާއި ކެއިރާ ނައިޓްލީ ވެސް ހިމެނެ އެވެ.\nCaptain Jack Sparrow ge roalun Johnny Depp fennaane?\n"ޕައިރޭޓްސް އޮފް ދަ ކެރީބިއަން" ގެ ފަސް ފިލްމެއް މިހާތަނަށް ގެނެސްދީފައިވާ އިރު، އާ ފިލްމު ވެސް ޕްރޮޑިއުސްކުރާނީ ޖެރީ ބްރުކެއިމާ އެވެ. އެކަމަކު ހަ ވަނަ ފިލްމު ޑައިރެކްޓްކުރާނެ މީހަކު އަދި ނުނިންމަ އެވެ.\nފަސް ފިލްމަށް ބޮކްސް އޮފީހުގައި 1.274 ބިލިއަން ޑޮލަރު ލިބިފައިވެ އެވެ.\nއިތުރު ލިޔުންތައް ހޮލީވުޑް ޖޮނީ ޑެޕް ޑިޒްނީ\nޖެކް ސްޕެރޯގެ ރޯލުން ޖޮނީ ޑެޕް ފެންނާނެ؟\n"ޕައިރޭޓްސް" ގެ އާ ފިލްމުގެ ތައްޔާރީތައްވާން ފަށައިފި\n"ޕައިރޭޓްސް" އިން ޑެޕް ނުފެންނާނެކަން ކަށަވަރުވެއްޖެ


Mohamed Shafiu: ތައުބާގެ ދޮރުން ވަންނާށެވެ\nތައުބާގެ ދޮރުން ވަންނާށެވެ\nﷲއަށް ޙަމްދު ހުއްޓެވެ. އެކަލާނގެ މެދުވެރި ކުރައްވާ ކޮންމެ ކަމަކީ އިންސާނުންނަށް ޢިބުރަތުން ފުރިގެންވީ ދަރުސް ތަކެކެވެ. އިންސާނުން ހަމަބިމަށް ފޭބުމަށް ލިބޭ ރަނުގެ ފުރުޞަތެކެވެ. ދުނިޔެއަކީ އެއްވެސް ތަނެއް ނޫންކަމާއި ހަމަޖެހުން ގެނެސްދޭނެ ތަނެއްވާކަމުގެ އިޙްސާސް ކުރުވައެވެ.\nކާބަފައިންގެ ފަރާތުން ވާރުތަވީހާ އެއްޗަކާއި މުޅި އުމުރުގައި ކުރިހާ މަސައްކަތުން އެއްކުރިހާ އެއްޗެއް ފުނޑުފުނޑުވެ ވީރާނާވެ ނެތިދިޔައީ ބަސްބުނާހާ ކުޑަ ހިނދުކޮޅެއްގެ ތެރޭގައެވެ. ލައިގެން ހުރި ހެދުންގަނޑު ނޫން އެކައްޗެއްވެސް ނެތެވެ. އެވެސްވަނީ ކޮންފަދަ ޙާލެއްގައި ހެއްޔެވެ؟ ލޮނުން ތެމިފޯވެފައެވެ. އަޅާލާނެ މީހަކު ނެތެވެ. ކޮންމެ މީހަކު ވެސް އުޅުނީ އެމީހެއްގެ ފުރާނަ ސަލާމަތް ނުކުރެވިގެންނެވެ. ޖެހިގެން އޮތްމީހާއަށްވެސް އެހީތެރިކަމުގެ އަތެއް ދިއްކޮށްނުލެވުނެވެ.\nމުޅިޖައްވު ގުގުމާފައިވަނީ ތަކުބީރު ކިޔުމުގެ އަޑުންނެވެ. ކުޑަކުދިންގެ ރުއިމާއި ބޮޑެތި މީހުންގެ ގިސްލުމުގެ އަޑުންނެވެ. އެހީއަށް އެދި އާދޭސް ކުރަނީ އެވެ. މަރުވެފައިވާ ޤަބުރުތައް ފެނުމުން ބިރުން ތުރުތުރުއަޅައެވެ. ޒަޚަމްވެފައިވާ މީހުންތައް ފެނުމުން މޭބޮޑުވެއެވެ. އިއްޔެ މާތަކެއް ފަދައިން ފޮޅިފައިވާ މޫނުތައް ކުޑަ ހިނދު ކޮޅެއްގެތެރޭ މިލާމޯޅިވިއެވެ. ކަންބޮޑުވުމާއި މާޔޫސްކަން ނޫންއެހެން ކަމެއް ނެތެވެ. އިތުރު މުސީބާތަކާ ކުރިމަތި ނުވާނެ ކަމުގެ ބިރުފިލައިގެން ނުދެެއެވެ.\nކުޑަހިނދު ކޮޅަކަށް ނަމަވެސް ބަނޑުހަައި ހޫނުކަމާ ކުރިމަތި ލާންޖެހިދާނެ ކަމަށް ހިތަށް ވެސް ގެނެވިފައިނުވެއެވެ. ގެދޮރަށް ވަދެވޭނެ ގޮތެއް ދިމާވެދާނެ ކަމަށް ހުވަފެނުގައި ވެސް ފެނިފައެއް ނުވެއެވެ. އުޅެބޮޑުވި ފަސްގަނޑު ދޫކޮށް އެހެން ތާކަށް ދާންޖެހޭނެ ކަމަށް ޚިޔާލު ކުރެވިފައި ވެސް ނުވެއެވެ.\nޤުދުރަތުގެ ރޭއްވެވުމުގެ ފުރިހަަމަ ކަމާއެވެ! އިންސާނަކު މުސީބާތުގައި ޖެހިފައިވާތަން ފެނުމުން އަނެއް އިންސާނާއަށް އަސަރު ކުރެއެވެ. ހިތަށްތަދުވެއެވެ. އިންސާނީ ވަންތަކަން ހޭލައެވެ. މުސީބާތުން ސަލާމަތް ކުރުމުގެ ޖޯޝް އުފެދެއެވެ. ކޮންމެފަދަ ޤުރުބާނީއެއް ވެގެން ނަމަވެސް ދަތިހާލުން އިންސާނާ ސަލާމަތް ކުރުމަކީ އަނެކާގެ ކޮނޑުގައި އެޅިފައިވާ ވާޖިބެއްކަމަށް ދެކެއެވެ. ބަތްތަށީގެ އެއްފަޅިން ކާންދެއެވެ. ނިދާ އެނދުގެ އެއްފަރާތުގަައި ބާއްވައެވެ. އިންސާނާގެ ހިތުގައި އުފެދޭ ހަމްދަރުދީގެ ޖަޒްބާތަކީ ކޮންފަދަ މަތިވެރި އިޙްސާސް ތަކެއްތޯއެވެ.\nއިންސާނާ ހަމަބިމުގައި ފައިޖެހޭ ހިނދު ދުވަހަކު މުސީބާތެއް ކުރިމަތި ނުވާފަދައެވެ. ލިބުނު ފިލާވަޅުތައް ހަނދާން ނައްތާލައެވެ. ލިބުނު މަދަދުތައް އޮޔާލައެެވެ. ކުރީގެ ބަލިގަނޑު ހިލިދެއެވެ. އިސްލާޙުވުމުގެ ޚިޔާލުވެސް ނުވެއެވެ. ތަޢުބާގެ ދޮރުން ވަންނާކަށް ބޭނުމެއް ނުވެއެވެ. އެއްކުރާ ގިނަފުނިވަރުން މަންފާ ނުކުރާނެކަން ވެސް ހަނދާންނެތިދެއެވެ.\nކުރީގެ ދުނިޔެއަށް އެނބުރި ރުޖޫޢަ ވެވެނީއެވެ. ކޮންފަދަ ދުނިޔެއެއްތޯއެވެ! މާއްދިއްޔަތަށް ހެއްލިފައިވާ ރޫޙާނިއްޔަތުގެ ކުލަވެސް ފެންނާން ނެތް ދުނިޔެއެކެވެ. މަސްލަހަތު ގެއްލި ޢަދުލުވެރި ކަމުގެ ކުނޑިފަށެއްވެސް ނުވާ ދުނިޔެއެކެވެެ.\nމިއީ ދުނިޔެ އެވެ. ކުށްނުކުރާ މީހުން ވެސް ދުނިޔޭގައި މުޞީބާތުގައި އުޅެންޖެހިދާނެއެވެ. ޖަމާޢަތުގެ ކޮންމެވެސް މީހަކު ހިންގާ ޢަމަލެއްގެ ސަބަބުން އޭގެ އަސަރު އަނެއްކާއަށް ކޮށްފާނެއެވެ. ނުބައި ކަންތައްތަކުން މުޖުތަމަޢު ސަލާމަތް ކުރުން ހުރިހާ އެންމެންނަށް ވާޖިބުވަނީ އެހެންވެއެވެ. އެހީތެރިވާންވީ ރަނގަޅު ކަންކަމުގައެވެ. އެއްވެސްް ހާލަތެއްގައި ނުބައި ކަންކަމަށް ހިތްވަރުދީ ހަދައިގެން ނުވާނެއެވެ.\n- ފަތްތޫރަ 324 -\nPosted by Mohamed Shafiu at 9:54 PM\nLabels: ރަޤާއިޤް, ފަތްތޫރަ


ބިދޭސީން ތިބި މަޤާމުތަކަށް ދިވެހިން ހޯދުން\nފޯނު ނަންބަރު: 6560574\nއިއުލާން ނަންބަރު: GS115/2020/20\nމި މަޤާމުތަކަކީ ސިވިލްސަރވިސް ކޮމިޝަންގެ ނަންބަރ 15/2017 (20 ނޮވެމްބަރ 2017) ގެ ސަރކިއުލަރގެ ދަށުން ބިދޭސީން ތިބި މަޤާމުތަކަށް ދިވެހިންނަށް ކުރިމަތިލުމުގެ ފުރުޞަތު ހުޅުވާލުމުގެ ގޮތުން ކުރެވޭ އިޢުލާނެކެވެ.\nސްކޫލް ޓީޗަރ (އެކައުންޓިންގ)\nސްކޫލް ޓީޗަރ (ބަޔޮލޮޖީ)\nސްކޫލް ޓީޗަރ (އިކޮނޮމިކްސް)\nސްކޫލް ޓީޗަރ (އިނގިރޭސި)\nJ-300069 / J-265678\nސްކޫލް ޓީޗަރ (ހޮސްޕިޓަލިޓީ ( ބީޓެކް) )\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 30 ޑިސެމްބަރ 2020 ވާ ބުދަ ދުވަހުގެ 12:00 ގެ ކުރިން، މާފަރު ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަގާމަށް މީހަކު ހޮވުމަށް ބާއްވާ އިންޓަރވިއު އަދި އިންޓަވިޔުއޮންނާނެ ތަން އިޢުލާނަށް މުއްދަތު ހަމަވާތާ ރަސްމީ 10 ދުވަސްތެރޭގައި އެންގޭނެއެވެ. މި މަގާމަށް ކުރިމަތިލާ ފަރާތްތަކުން، އެ މުއްދަތުގައި އިންޓަވިޔުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nއިންޓަވިއު ބާއްވާތާ ރަސްމީ ބަންދު ނޫން5ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (A2 ފޯމު)" އާންމުކޮށް ފެންނާނެހެން މި އިދާރާގައި އަދި އިދާރާގެ ވެބްސައިޓްގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމު އާންމުކުރާ ދުވަހުން ފެށިގެން ރަސްމީ ބަންދު ނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ\nނޯޓް: މި އިޢުލާނުގެ ދަށުން ވަޒީފާ ހަމަޖައްސައިދެވޭނީ މަތީގައިވާ ޝަރުތު ހަމަވާ ފަރާތްތަކަށް އެކަނި ކަމުގައި ދަންނަވަމެވެ.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާއި އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތްތަކަށް ވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މި ސްކޫލުގެ ނަންބަރު 6560574 ފޯނަށް ގުޅުއްވުން އެދެމެވެ.\n6 ޖުމާދަލްއޫލާ 1442ހ\n21 ޑިސެމްބަރ 2020މ\nސުންގަޑި: 30 ޑިސެންބަރު 2020 1200


Party mashvaraathah feshumu gai Raajje ah ehee vaan UN in husha alhaifi\nޕާޓީ މަޝްވަރާތައް ފެށުމުގައި ރާއްޖެއަށް އެހީވާން އދ އިން ހުށަހަޅައިފި\nމަޝްވަރާތަކަށް އދ އިން މަރުހަބާ ކިޔާ\nމަޝްވަރާތަކަށް އިސްކަން ދޭކަމަށް ރައީސް ވިދާޅުވި\nދުންޔާ އާ ވެސް ޖެންކާ މިއަދު ބައްދަލު ކުރެއްވި\nސިޔާސީ ޕާޓީތަކާއެކު ފެށުމަށް ހަމަޖެހިފައިވާ މަޝްވަރާތަކަށް އެހީތެރިކަން ދިނުމަށް އދ އިން ރާއްޖެއަށް ހުށަހަޅައިފި އެވެ. ރައީސް އޮފީހުން ބުނި ގޮތުގައި އދ އިން އެކަމަށް ހުށަހެޅީ މިހާރު ރާއްޖެއަށް ޒިޔާރަތް ކުރައްވަމުން ގެންދަވާ، އެ ޖަމާއަތުގެ އެސިސްޓެންޓް ސެކެޓްރީ ޖެނެރަލް މިރޯސްލެވް ޖެންކާ އާ އެކު ރައީސް މިއަދު ބޭއްވި ބައްދަލު ކުރެއްވުމުއްގަ އެވެ.\nއެ ބައްދަލުވުމާ ގުޅޭ ގޮތުން ރައީސް އޮފީހުން މިއަދު ނެރުނު ސްޓޭޓްމަންޓްގައި ބުނީ، ސިޔާސީ ޕާޓީތަކުގެ މަޝްވަރާތައް ފެށުމަށް ސަރުކާރުން އިސްނެގި ނެގުމަށް އދ އިން މަރުހަބާ ކިޔާ ކަމަށް ރައީސްގެ އަރިހުގައި އޭނާ ދެންނެވި ކަމަށެވެ. އަދި އެ މަޝްވަރާތައް ވީހާ ވެސް އަވަހަކަށް ފެށުމަށް އދ އަށް ވެދެވެން ހުރި އެހީތެރިކަމެއް ވެދެއްވުމަށް އޭނާ ހުށަހެޅި ކަމަށް ވެސް ރައީސް އޮފީހުން ބުންޏެވެ.\nއެކި ޝަރުތުތައް ކުރިމަތިކޮށް ސިޔާސީ ޕާޓީތަކުގެ މަޝްވަރާތަކަށް، އިދިކޮޅު ދެ ޕާޓީ ކަމަށްވާ އެމްޑީޕީ އާއި އަދާލަތުން ވަނީ ދެކޮޅު ހަދައިފަ އެވެ. އެ ޕާޓީތަކުން ބުނަނީ ހައްޔަރުކޮށްފައި ތިބި ސިޔާސީ މީހުން ދޫނުކުރަނިސް މަޝްވަރާއެއް ކުރެވެން ނެތް ކަމަށެވެ. ބޭރުގެ ޖަމާއަތްތަކަށް މަޝްވަރާތަކުގައި ބައިވެރިވުމަށް ރާއްޖެއިން މަރުހަބާ ކިޔާކަން މީގެ ކުރިން ހާމަކޮށްފައިވެ އެވެ.\nއެ ބައްދަލުކުރެއްވުމުގައި ރައީސް ދެއްކެވި ވާހަކަތަކާ ގުޅޭ ގޮތުން ރައީސް އޮފީހުން ބުނީ ރާއްޖޭގެ ސިޔާސީ މަސްރަހުގައި ހިނގާ އެކި ކަންކަމުގެ މައުލޫމާތު ރައީސް އެބޭފުޅާއަށް އަރުއްވައި އެކަންކަމާ މެދު މަޝްވަރާ ކުރެއްވި ކަމަށެވެ. އަދި ސިޔާސީ ޕާޓީތަކުގެ މަޝްވަރާތަކަކީ ރާއްޖޭގެ ޑިމޮކްރަސީ އިތުރަށް ހަރުދަނާވެ ތަރައްގީގެ މަޝްރޫއުތަކަށް އިސްކަންދެވޭނެ މާހައުލެއް ރާއްޖޭގައި ގާއިމް ކުރުމަށް އޮތް ހައްލެއް ކަމަށް ރައީސް ދެކެވަޑައިގަންނަވާ ކަމަށް ވެސް ވިދާޅުވި ކަމަށް އެ ބަޔާނުގައިވެ އެވެ.\nޖެންކާ އިއްޔެ ރާއްޖެ ވަޑައިގެންނެވީ ފޮރިން މިނިސްޓްރީ އިން ބުނަނީ ސަރުކާރުގެ ދައުވަތަކަށް ކަމަށެވެ. މި ދުވަސްވަރު ރާއްޖޭގެ ސިޔާސީ މަސްރަހުގެ ބައެއް ކަންކަން ވަނީ އދ. އާއި ދުނިޔޭގެ ބައެއް ގައުމުތަކުގެ ސަމާލުކަމަށް އައިސްފަ އެވެ. ޖެންކާ މިއަދު ވަނީ ފޮރިން މިނިސްޓަރު ދުންޔާ މައުމޫން އާ ވެސް ބައްދަލު ކުރައްވައިފަ އެވެ.\n"ހާރިޖީ ސިޔާސަތަށް ތަހުޒީބީ ބަދަލެއް އައިސްފި"\nރައީސްގެ ހާރިޖީ ސިޔާސަތު ދުނިޔެ ބަލައިގެންފި\nޝާހިދު؛ ރާއްޖެ ގޮވައިގެން ތާރީހުގެ ތެރެއަށް\n"ހަމަހަމަކަން ނެތް ޕެނަލަކު ނީންނާނަން"


Dhevana Legun Ves Molhuve Chelsea Aai Bayern Quarter Ah – adduLIVE\nޗެލްސީ އާއި ބަޔާން ކުއާޓާ އަށް\nMar 18, 2021, 09:26 ހަސަން ރަޝީދު\nޗެމްޕިއަންސް ލީގުގެ ކުއާޓާފައިނަލަށް ޗެލްސީ އާއި ބަޔާން މިއުނިކު ދަތުރުކޮށްފިއެވެ.\nމި މުބާރާތުގެ އެންމެފަހުގެ ޗެމްޕިއަނުން ކަމަށްވާ ބަޔާން މުބާރާތުގެ ކުއާޓާ އަށް ދަތުރުކުރީ ދެވަނަ ބުރުގެ ދެވަނަ ލެގުގައި ރޭ ލާޒިޔޯގެ މައްޗަށް 2-1 އިން ކުރި ހޯދައިގެންނެވެ. މި ދެ ޓީމު ބައްދަލުކުރި ފުރަތަމަ ލެގުގެ މެޗު ވެސް 4-1 އިން ކާމިޔާބުކުރީ ބަޔާން އިންނެވެ.\nރޭގެ މެޗުގައި ބަޔާން އިން ކާމިޔާބުކުރި ދެ ގޯލު ކާމިޔާބުކޮށްދިނީ ރޮބަޓް ލެވެންޑޯސްކީ އާއި ޗުޕޮ މޯޓިން އެވެ. ލާޒިޔޯގެ ހަމައެކަނި ގޯލު ކާމިޔާބުކޮށްދިނީ ޕަރޯލޯއެވެ.\nޗެލްސީ ކުއާޓާ އަށް ދަތުރުކުރީ ރޭ މުބާރާތުގެ ދެވަނަ ބުރުގެ ދެވަނަ ލެގުގައި ސްޕެއިންގެ އެތްލެޓިކޯ މެޑްރިޑްގެ މައްޗަށް 2-0 އިން ކުރި ހޯދައިގެންނެވެ. މި ދެ ޓީމު ބައްދަލުކުރި ފުރަތަމަ ލެގުގެ މެޗު 1-0 އިން ކާމިޔާބުކުރީ ޗެލްސީންނެވެ.\nޗެލްސީގެ ދަނޑުގައި ރޭ ކުޅުނު މެޗުގައި އެޓީމުގެ ދެ ގޯލު ކާމިޔާބުކޮށްދިނީ ހާކިމް ޒިޔެކް އާއި އެމަސަން އެވެ. މި މެޗުގެ 81 ވަނަ މިނެޓްގައި އެތްލެޓިކޯގެ ޑިފެންޑަރު ސަވިޗް އަށް ދެއްކި ރަތްކާޑާއެކު އެޓީމުން މެޗު ނިންމާލީ 10 ކުޅުންތެރިންނާއެކުއެވެ. ސަވިޗް އަށް ރަތްކާޑު ދެއްކީ ޗެލްސީގެ ޑިފެންޑަރު އެންޓޯނިއޯ ރުޑިގާ އަށް ހަމަލާދިނުމާ ގުޅިގެންނެވެ.\nޗެލްސީ އާއި ބަޔާންގެ އިތުރުން ދެން މުބާރާތުގެ ކުއާޓާ އަށް ދަތުރުކޮށްފައިވަނީ ރެއާލް މެޑްރިޑާއި، ޕީއެސްޖީ އާއި މެންޗެސްޓަރ ސިޓީ އާއި ބޮރޫޝިއާ ޑޯޓްމަންޑާއި ލިވަޕޫލްގެ އިތުރުން ޕޯޓޯ އެވެ.\nކުއާޓާފައިނަލްގައި ޓީމުތައް ބައްދަލުކުރާނެ ގޮތް އިނގޭނީ މާދަމާ ނަގާ ގުރުއަތުލުމުންނެވެ.


ކުއާޓާގައި ބާސެލޯނާއާ ޔުވެންޓަސްއާ ދެކޮޅަށް ، ރެއާލް މެޑްރިޑު ބަޔާންއާއި ދެކޮޅަށް. | Atoll News\nކުއާޓާގައި ބާސެލޯނާއާ ޔުވެންޓަސްއާ ދެކޮޅަށް ، ރެއާލް މެޑްރިޑު ބަޔާންއާއި ދެކޮޅަށް.\nޝާއިޢު ކުރީ: ޢަބްދުލް ޙަންނާން މާރޗް 17, 2017, 17:46\nޔޫއޭފާ ޗެމްޕިއަންސް ލީގުގެ ކުއާޓާ ފައިނަލުގައި ބާސެލޯނާ އާއި އިޓަލީގެ ޗެމްޕިއަން ޔުވެންޓަސް ވާދަކުރަން ޖެހުނުއިރު ވާދަވެރި ރެއާލް މެޑްރިޑު ޖަރުމަނުގެ ޗެމްޕިއަން ބަޔާން މިޔުނިކާ ބައްދަލުކުރަން ޖެހިއްޖެއެވެ.\nސްޕެއިންގެ ވަރުގަދަ ދެބާރުގެ ގޮތުގައި ފާހަގަވެފައި އޮތް ބާސާ އަދި ރެއާލްވެސް ވަނީ މީގެ ކުރިން މި ޓީމްތަކާއި މި މުބާރާތުގެ ކުއާޓާފައިނަލްގައި ވާދަކޮށްފައެވެ. އެގޮތުން ބާސެލޯނާ އަދި ޔުވެންޓަސް ވަނީ 2014/2015 ވަނަ އަހަރުގެ ޗެމްޕިއަންސް ލީގުގެ ފައިނަލުގައި ވާދަކޮށްފަ އެވެ.\nބާލިންގައި އެ ފަހަރު ކުޅުނު ފައިނަލް މެޗުން ބާސެލޯނާ މޮޅުވީ 3-1 އިންނެވެ.\nކުއާޓާ ފައިނަލުގައި އެންމެ ފަހުގެ ޗެމްޕިއަން ރެއާލް މެޑްރިޑް ޖަރުމަނުގެ ޗެމްޕިއަން ބަޔާން މިއުނިކްއާ ދެކޮޅަށް ކުޅޭއިރު މިދެ ޓީމު ވަނީ 2013/2014 ވަނަ އަހަރުގެ ޗެމްޕިއަންސް ލީގުގެ ސެމީ ފައިނަލުގައި ބައްދަލުކޮށްފަ އެވެ. އެ ފަހަރު ބޮޑު ތަފާތަކުން ކުރިހޯދީ ރެއާލް އެވެ. އޭރު ރެއާލްގެ ކޯޗަކަށް ހުރީ މިހާރު ބަޔާން މިއުނިކްގެ ކޯޗު ކަމާއި ހަވާލުވެހުރި ކާލޯ އަންޗެލޮޓީ އެވެ. އަދި އޭރު އަންޗެލޮޓީގެ އެސިސްޓަންޓަކަށް ހުރީ މިހާރު ރެއާލްގެ ކޯޗު ޒިދާން އެވެ.\nމުބާރާތުގެ ކުއާޓާ ފައިނަލުން އަލަށް ޖާގަ ހޯދި އިންގްލެންޑުގެ ޗެމްޕިއަން ލެސްޓާ ސިޓީ ބައްދަލުކުރާނީ މިދިޔަ އަހަރުގެ ރަނަރަޕް އެތުލެޓިކޯ މެޑްރިޑްއާ އެވެ. ޕްރިމިއާ ލީގުގެ 15 ވަނައިގައި މި ވަގުތު އޮތް ލެސްޓާ ކުއާޓާ އިން ޖާގަ ހޯދީ ސްޕެއިނުގެ ވަރުގަދަ ސެވިއްޔާ ބަލިކުރުމަށް ފަހު އެވެ.\nއިނގިރޭސި ގަދަ ބާރު މެންޗެސްޓާ ސިޓީ ކަޓުވާލުމަށްފަހު ކުއާޓާއިން ޖާގަހޯދި މޮނާކޯ ކުއާޓާގައި ނުކުންނާނީ ޖަރުމަނުގެ ބޮރޫޝިއާ ޑޯޓްމަންޑާ ދެކޮޅަށެވެ.\nކުއާޓާ ފައިނަލް މެޗުތައް ކުޅުމަށް ހަމަޖެހިފައިވަނީ އަންނަ އޭޕްރީލް މަހުގެ 11 ގައެވެ. އެގޮތުން ފުރަތަމަ ލެގުގެ މެޗުތަށް 11 އަދި 12 ގައި ކުޅޭއިރު ދެވަނަ ލެގުގެ މެޗުތަށް ކުޅޭނީ އޭޕްރީލް މަހުގެ 18 އަދި 19 ގަ އެވެ.\nމި ފަހަރު ޗެމްޕިއަންސް ލީގުގެ ފައިނަލް މެޗު ކުޅޭނީ ވޭލްސްގެ ކާޑިފްގަ އެވެ.\n-ޚިޔާލު ފާޅުކުރައްވާ!- "ކުއާޓާގައި ބާސެލޯނާއާ ޔުވެންޓަސްއާ ދެކޮޅަށް ، ރެއާލް މެޑްރިޑު ބަޔާންއާއި ދެކޮޅަށް."


ބުޅި އެސްފިޔަވެސް ފެޝަނަކަށް – Dhen.mv\nބުޅި އެސްފިޔަވެސް ފެޝަނަކަށް\nބުޅި އިސްތަށިގަނޑަކީ ގިނަ ބަޔަކު ވަރަށް ލޯބިކުރާ އެއްޗެކެވެ. ނަމަވެސް މި ފަހަރުގެ އެންމެންގެ ސަމާލުކަން ހޯދީ ބުޅި އިސްތަށި ގަނޑެއް ނޫނެވެ. ބުޅި އެސްފިޔަތަކެކެވެ.\nސޯފީ ޕެޓާސީން އެ ކިޔުނު މޭކަޕް އާޓިސްޓް މިވަނީ އެސްފިޔަތަށް ބުޅި ކޮށްލައި މިކަން މުޅިން އާ ފެޝަނަކަށް ހަދާފައެެވެ. ވަރަށް ގިނަ ބަޔަކަށް މިކަން ކަމުގޮސް މިހާރު ދަނީ މި ފެޝަނާއިއެކު އެސްފިޔަތައް ބުޅިކުރަން ފަށާފައެވެ.\nތަޖުރިބާކާރުން ބުނާ ގޮތުގައި އެހެނިހެން ބުމަ އަދި އެސްފިޔަ ޓްރެންޑް ތަކާއި ހިލާފަށް ބުޅި އެސްފިޔައިގެ ފެޝަން ވަރަށް ބޮޑު މަގްބޫލު ކަމެއް ހޯދާނެއެވެ. މިހާތަނަށް މި ކަމަށް ލިބިފައިވާ ތަރުހީބުން މިކަން ވަރަށް ރަނގަޅަށް ހާމަވާ ކަމަށްވެސް މި ފަރާތޮތަކުން އިތުރަށް ބުނެފައިވެއެވެ.\nތަފާތު ގޮތް ގޮތަށް ބުމަ އާއި އެސްފިޔަތަށް ބަދަލު ކުރުމަކީ ފަހަކަށް އައިސް ވަރަށް އާންމު ކަމެކެވެ. މިގޮތުން ތުނޑު ލެއްވި ބުމަ އާއި އެސްފިޔައިގައި އެކި ކުލަ ކުލަ ޖެއްސުމަކީ އާންމުންގެ ވަރަށް މަގުބޫލުކަން ހޯދި ބައެއް ފެޝަންތަކެވެ.\nތަފާތު ކަމެއް ތަޖުރިބާކޮށްލަން ބޭނުންވާ ފަރާތްތަކަށް މި ފެޝަން ވެސް ވަރަށް ކަމުދާނެއެވެ. އެހެންކަމުން މިފަހަރު ބުޅި އެސްފިޔައިގެ އަޖުމަ ބަލައިލުން ކިހިނެއްވާނެ ހެއްޔެވެ؟


Ras Online - އައްޑޫގެ ބިންހިއްކުމާއި މަގު ހެދުމުގެ މަސައްކަތް މިއަހަރު ފަހުކޮޅު ފަށާނަން: ސަރުކާރު\nއައްޑޫގެ ބިންހިއްކުމާއި މަގު ހެދުމުގެ މަސައްކަތް މިއަހަރު ފަހުކޮޅު ފަށާނަން: ސަރުކާރު\nއައްޑޫގެ ބިންހިއްކުމާއި، މަގުތައް ޒަމާނީ ފެންވަރަކަށް ހެދުމުގެ މަސައްކަތް މިއަހަރު ފަހުކޮޅުފެށާނެ ކަމަށް ސަރުކާރުން ވިދާޅުވެއްޖެއެވެ.\n"ރަސް އޮންލައިން" އަށް މައުލޫމާތު ދެއްވި ސަރުކާރުގެ އިސް އޮފިޝަލަކު ވިދާޅުވީ އައްޑޫގެ ތަރައްޤީއާއި ކުރިއެރުމަށްޓަކައި ސަރުކާރުން ވެފައިވާ ވައުދުތައް ރަނުން ރަނަށް ފުއްދަވާނެކަމަށެވެ. އައްޑޫގެ ރައްޔިތުންނަށް ދިމާވާ ދަތިތަކުގެ ތެރެއިން ރަށުގެ މަގުތަކުގެ ހާލަތު ޒަމާނީ ފެންވަރަކަށް ބަދަލުކުރުމަކީ އަބަދުވެސް އައްޑޫ ރައްޔިތުން ދެކެމުންދާ ހުވަފެނެކެވެ. އައްޑޫސިޓީގެ މަގުތައް ޒަމާނީ ފެންވަރަކަށް ބަދަލުކޮށް، މަގުތަކުގައި ތާރު އަޅައި ބިން ބޮޑުކުރުމަށްޓަކައި ބިން ހިއްކުމުގެ އަމަލީ މަސައްކަތްވެސް މިއަހަރުގެ ފަހު ކޮޅު ފެށޭނެކަމަށް އޮފިޝަލް ވިދާޅުވިއެވެ.\nސަރުކާރުން ކުރިއަށް ގެންދާ އައްޑޫގެ މަގުތަކުގައި ތާރު އެޅުމުގެ މަޝްރޫޢު މިއަހަރުގެ އެޕްރީލް މަހުގެ ތެރޭގައި ފެށުމަށްޓަކައި އައްޑޫއަށްވަނީ ވެހިކަލްވެސް ގެންގޮސްފައެވެ. ނަމަވެސް ކޯވިޑް19 އާއި ގުޅިގެން މަޝްރޫޢުގެ މަސައްކަތް ވަނީ ހުއްޓުމަކަށް އައިސްފައެވެ. ސަރުކާރުގެ ފަރާތުން ޖީކޭ ޑިވެލޮޕްމެންޓާއި ހަވާލު ކޮށްގެން ކުރިއަށް ގެންދާ އައްޑޫގެ މަގުތަކުގައި ތާރު އެޅުމުގެ މަޝްރޫޢުގެ، އީއައިއޭ ހެދުމުގެ މަސައްކަތް ވަނީ ނިމުމަކާއި ގާތަށް ގޮސްފައެވެ.\nމިއީ ސަރުކާރުން 134 މިލިއަން ރުފިޔާ ޚަރަދު ކޮށްގެން ކުރިއަށް ގެންދާ މަޝްރޫއެކެވެ. މި މަޝްރޫޢުގެ އިތުރުން އައްޑޫސިޓީގެ 25 ކިލޯ މިޓަރގެ މަގު ހެދުމާއި 228 ހެކްޓަރުގެ ބިން ހިއްކުމުގެ މަސައްކަތުގެ ޑިޒައިން އަދި ކޮންސްޓްރަކްޝަން ކޮންސަލްޓެންސީ އެލް އެންޑް ޓީ އިންފްރާސްޓްރަކްޗަރ އިންޖިނިއަރިންގ ލިމިޓެޑް އާއި އެލްއީއޭ އެސޯސިއޭޓްސް ސައުތު އޭޝިއާ ޕްރައިވެޓް ލިމިޓެޑާއި ވަނީ ހަވާލުކުރައްވާ ފައެވެ.\nއައްޑޫގެ ބިން ހިއްކާނެ ކަމުގެ ވައުދަކީ ރައީސް ޔާމީންގެ ވެރިކަމުގައިވެސް ދެއްކި ނަނާ ހުވަފެނެއް ފަދަ ވައުދެއް ކަމަށް އައްޑޫގެ ރައްޔިތުން ބުނެއެވެ. އައްޑޫސިޓީގެ ތަރައްޤީގެ އެންމެ މުހިއްމު މަޝްރޫޢުކަމަށްވާ ބިން ހިއްކުމުގެ މަޝްރޫޢު ޕީޕީއެމް ސަރުކާރެއްގައި ލަސްނުވެ އެންމެ ފުރަތަމަ މަޝްރޫޢުގެ ގޮތުގައި ފައްޓަވާނެކަމަށް ޕީޕީއެމްގެ ރިޔާސީ ކެންޑިޑޭޓްގެ ރަނިންގމޭޓް ޑރ. މުހައްމަދު ޖަމީލު އަހުމަދު ވަނީ 2014 ވަނަ އަހަރު ވިދާޅުވެފައެވެ.\nޖަމީލް އޭރު ވިދާޅުވެފައިވަނީ ރާއްޖޭގެ ތަރައްޤީގެ އެންމެ މުހިންމު މަރުކަޒަކަށް އައްޑޫސިޓީ ހައްދަވައި ރާއްޖޭގެ ނަމޫނާ ސިޓީއެއްގެ ގޮތުގައި އައްޑޫ ސިޓީ ތަރައްޤީކޮށްދެއްވާނެކަމަށެވެ. ނަމަވެސް ވެރިކަން ނިމިގެން ދިޔަ އިރުވެސް އައްޑުއަށް ވެފައިވާ ގިނަ ވައުދުތައް އޭރުގެ ސަރުކާރުން ފުއްދާފައި ނުވާކަން އައްޑޫގެ ރައްޔިތުން ދަނީ ފާހަގަކުރަމުންނެވެ.


Philippines Aa Guam Match Akee Rajjeyge World Cup - Ali Waheed - Vaguthu\nފިލިޕީންސްއާއި ގުއާމް މެޗަކީ ރާއްޖޭގެ ވަރލްޑް ކަޕް - އަލީ ވަހީދު\nއިއްބެ ގޯލަށްފަހު އުފާފާޅުކުރަނީ --- ވަގުތު އިމޭޖްސް/ އިބްރާހީމް ޝާބިލް\nވޯލްޑް ކަޕް ކޮލިފައިން އާއި އޭޝިއަން ކަޕް ކޮލިފައިންގައި ރާއްޖޭގައި ފިލިފީންސްއާއި ގުއާމާ ދެކޮޅަށް ގައުމީ ޓީމު ކުޅޭ ދެ މެޗަކީ ރާއްޖޭގެ ވޯލްޑް ކަޕް ކަމުގައި ބަލަންޖެހޭ ކަމަށް ގައުމީ ފުޓްބޯޅަ ޓީމު ކޮމިޓީގެ ޗެއާމަން އަދި ޓޫރިޒަމް މިނިސްޓާ އަލީ ވަހީދު ވިދާޅުވެއްޖެއެވެ.\nއަލީ ވަހީދު ވިދާޅުވީ ރާއްޖޭގެ އަމާޒަކީ އޭޝިއަން ކަޕަށް ކޮލިފައިވުން ކަމަށާއި ފިލިފީންސާއި ގުއާމާ ދެކޮޅަށް މާލޭގައި ކުޅޭ ދެ މެޗަކީ ވޯލްޑް ކަޕް ކަމުގައި ބަލަންވީ ސަބަބަކީ މި ދެ މެޗު ކާމިޔާބުކޮށްގެން ނޫނީ ކޮލިފައިންގައި ކުރިއަށް ދިއުމުގެ ފުރުސަތު ނުލިބޭނެތީ ކަމަށެވެ.\nމިހާތަނަށް ކޮލިފައިންގައި ރާއްޖެ ކުޅުނު ތިން މެޗުގެ ތެރެއިން ޗައިނާ އާއި ސީރިއާ އަތުން ބަލިވި ކަމުގައި ވީ ނަމަވެސް ގުއާމްއާއި އެކު ކުޅެގެން ރާއްޖެ ވަނީ މޮޅުވެފައެވެ.\nޕީއެސްއެމްގެ ދިވެހި ފުޓްބޯޅަ ޕްރޮގްރާމްގައި ވާހަކަ ދައްކަވަމުން ޓުއަރިޒަމް މިނިސްޓަރ ވިދާޅުވީ މި ދެ މެޗު ކާމިޔާބު ކުރުމަށް ގައުމީ ޓީމަށް ބޭނުންވާ ހުރިހާ ސަޕޯޓެއް އޭނާގެ ފަރާތުން ލިބޭނޭ ކަމަށާއި މި މެޗް ކުޅެވޭއިރު ސަޕޯޓް ކުރުމަށް ވީހާވެސް ގިނަ ފަރާތްތަކަކަށް ދަޑަށް ވަދެވޭނޭ ގޮތެއް ހޯދުމަށް ކަމާއި ގުޅުންހުރި ފަރާތްތަކާއެކު މަޝްވަރާ ކުރަމުންދާ ކަމަށެވެ. މީގެ އިތުރުން މެޗްގެ ފޯރި ނެގުމަށްޓަކައި ބޮޑު ބެރު ގްރޫޕްތަކާއި ރާއްޖޭގައި މިހާތަނަށް ސަޕޯޓް ކުރުމުގައި ނަމޫނާ ދައްކާފައިވާ ފަރާތްތަކާއެކު މަޝްވަރާ ކުރަމުންދާ ކަމަށްވެސް ޢަލީ ވަހީދު ވިދާޅުވިއެވެ.\n"ފުޓްބޯޅައިގެ އެންމެ ފޯރި ގަދަ ދުވަސްވަރު ދަނޑުތަކުގައި ސަޕޯޓު ކުރަން ތިބި މީހުން މިއަދު އެތިބީ ހަރުގެ ތަކުގަ" އަލީ ވަހީދު ވިދާޅުވިއެވެ.\nމީގެ އިތުރުން އަލީ ވަހީދު ބުނެފައި ވަނީ މި މެޗަށް ބެއްލެވުމަށް ގިނަ ސިޔާސީ ބޭފުޅުންނަށް ދެއްވާނޭ ކަމަށެވެ.\n"ތިމަންނަ އޮންނާނީ ދަނޑު ބޭރުގައި ޕިކަޕު މަތީގައި ރައްޔިތުންނަށް ގޮވާ ދަނޑަށް ވައްްދަން. ރައީސް ހުންނަވާނެ ތިބޭފުޅުންނާއި އެކީ ދަނޑުގަ" އަލީ ވަހީދު މަޖްލީހުގެ ރައީސް މުހައްމަދު ނަޝީދުއަށް ދައުވަތު އެރުވުމުން ވިދާޅުވިކަމަށް ވެއެވެ.\nއަދި ހަމަ އެޔާއި އެކު އަލީ ވަހީދު ވިދާޅުވީ މެޗުގެ ފޯރި އާއި ޖޯޝް އިތުރު ކުރުމަށް ސިޔާސީ ހުރިހާ ލީޑަރުންނަށް ވެސް މެޗަށް ދައުވަތު ދެއްވާނެ ކަމަށާއި މިހާރު ވެސް އެ މަސައްކަތް ފަށާފައިވާ ކަމަށެވެ.\nރ.ޔާމިން ދަޑައްވަޑާގެންފިއްޔާ 2މެޗްވެސްރާއްޖެއައްކާމިޔާބްފުރުސަތުބޮޑު އެއީމިރާއްޖެދެކުނުތަރައްގީގެބާނީއިންޝާﷲ.\nއޮކްޓޯބަރ 23, 2019 10:34\nލާދީނީ ފިކުރުގެ މީހަކު ކުރިއަށްލައިގެން ކުރާއެއްވެސް ކަމެއްގަ ބައިވެރިއެއް ނުވާނަން. ނަޝީދު ގެންދޭ\nޓިކެޓްގެ އަގުހުންނާނީ ނިކަމެތިންނައް ގަނެވޭވަރައްވުރެ މަތީގަ\nއޮކްޓޯބަރ 24, 2019 12:59\nތިގޮތަށް ބަލަންޏާ ކިތައް ވޯޑުކަޕު ކުޅެފި\nހަވާލުވީ އިއްޔެ މާދަމާ އެކުޅެނީ ވޯލްޑުކަޕު ކިހާ މޮޅު


Rainbow Chaalu Badhigeyge Naseebuveriyaa Iulaan Kohfi - Vaguthu\nރެއިންބޯ ޗާލު ބަދިގޭގެ ނަސީބުވެރިޔާ އިއުލާން ކޮށްފި\n“ޗާލު ބަދިގެ”ގެ މުބާރާތުގެ ނަސީބުވެރިޔާ އިއުލާނުކުރި ރަސްމިއްޔާތުގެ ތެރެއިން - ވަގުތު އިމޭޖަސް: އަޝްހާދު އަބްދުﷲ (ޖެރީ)\nފަރުނީޗަރު ވިއްކުމުގައި ރާއްޖޭގައި ހަރަކާތްތެރިވާ އެންމެ ޒަމާނީ އެއް ކުންފުނި ކަމަށްވާ ރެއިންބޯ އިން މިދިޔަ ސެޕްޓެމްބަރު މަހު ކުރިއަށްގެންދިޔަ “ޗާލު ބަދިގެ”ގެ މުބާރާތުގެ ނަސީބުވެރިޔާ އިއުލާނުކޮށްފިއެވެ.\nއެ މުބާރާތަކީ ބަދިގޭގެ ފޮޓޯތައް ހިއްސާކޮށްގެން އޭގެ ތެރެއިން ހޮވޭ ނަސީބުވެރިއަކަށް ބަދިގެ ސެޓެއް ދޭގޮތަށް ކުރިއަށްގެންދިޔަ މުބާރާތެކެވެ. ނަސީބުވެރިޔާއަށް ބަދިގެ ސެޓާއެކު، ފުލް ކެބިނެޓް އަދި ބަދިގެ އެޕްލަރެންސަސް ދިނުމަށް ވަނީ ހަމަޖެހިފައެވެ.\nޗާލު ބަދިގޭގެ ނަސީބުވެރިޔާ އަކީ އައިޝަތު ޝަބީނާ ޅ. ހިންނަވަރު އެވެ.\nނަސީބުވެރިޔާ ހޮވާފައި ވަނީ ތިން މީހުން އެކުލެވޭ ޖަޖިންގ ޕެނަލްެއަކުންނެވެ. އެ ޖަޖިންގ ޕެނަލްގައި ހިމެނެނީ, މަރިޔަމް ވަހިދާ, ހިޝާން އަދި ތައުފީގް އެވެ. އެ ނަސީބުވެރިޔާ ހޮވާފައި ވަނީ ޖަޖުން އެ ރަށްރަށަށް ގޮސް. އެ ގެތަކަށް ޒިޔާރަތް ކުރުމަށް ފަހުއެވެ. ޖަޖިން ޕެނަލް އިން ބަދިގެ ތަކުގެ ހާލަތު ބެލިއެވެ.\nއެ މުބާރާތުގައި 500 އަށްވުރެ ގިނަ ފޮޓޯ ލިބިފައިވާކަމަށް ރެއިންބޯ އިން ބުންޏެވެ. ކުރިއަށް އޮތްތަނުގައިވެސް މިފަދަ ހަރަކާތްތައް ކުރިއަށްދާނެ ކަމުގެ އުފާވެރި ހަބަރު ރެއިންބޯއިން ވަނީ ދީފައި ވެއެވެ.\nޝަބީނާ ހުރި އެ ބަދިގެ ސެޓްގެ ނަސީބުވެރިއަކަށް އޭނާ ހޮވުމުން ވަރަށް ބޮޑަށް އުފާވެފައެވެ.\nއެ މުބާރާތުގެ ޖަޖްކަންކޮށްދިން މަރިޔަމް ވަހީދާ ބުނީ، މުބާރާތުގެ ޖަޖްކަން ކޮށްފައި ވަނީ އެމުބާރާތަށް މީހުން ފޮނުވި ފޮޓޯތަކުގައިވާ ބަދިގެތައް ބަލާލުމަށް އެ ރަށްރަށަށް ގޮސްގެން ކަމަށެވެ. އަދި އެ މުބާރާތަށް 500 އެއްހާ ބަދިގޭގެ ފޮޓޯތައް ފޮނުވިއިރު، އޭގެ ތެރެއިން ތިން ޖަޖުންގެ އިއްތިފާނުން 150 ބަދިގޭގެ ފޮޓޯތައް ހޮވިއެވެ. އަދި އެ 150 ބަދިގޭގެ ފޮޓޯތަކުގެ ތެރެއިން 10 ބަދިގެއެއްގެ ފޮޓޯ ނެގުމަށްފަހު، އެ ބަދިގެ ސެޓްތައް ބަލާލުމަށް ޖަޖުން ރަށްރަށަށް ދިޔައެެވެ.\nޝަބީނާއަށް ރެއިންބޯ ޗާލު ބަދިގޭގެ ނަސީވުވެރިޔާއަށް ހޮވާފައި ވަނީ ތިން ޖަޖުންގެވެސް އިއްތިފާތުންނެވެ.\nއެ މުބާރަތް ހުލުވާލާފައި ވަނީ 15 ސެޕްޓެމްބަރ އިން އޮކްޓޯބަރ 15 އަށެވެ.\nރެއިންބޯއިން ވަނީ ރާއްޖެ އަށް ޖަރުމަންވިލާތުގެ މަޝްހޫރު ބްރޭންޑެއް ކަމަށްވާ ނޮބީލިއާ ބަދިގެ ސެޓްތައް ތަޢާރަފް ކޮށްފައެވެ. ކަސްޓަމަރުން ބޭނުންވާ ސައިޒަކަށް ބޭނުން ކުލައެއްގައި އަދި ބޭނުން ޑިޒައިނަކުން ނޮބީލިއާގެ ބަދިގެ ސެޓް ލިބޭނެ ގޮތް ރެއިންބޯއިން ވަނީ ހަމަޖައްސާފައެވެ.


Inthikhaabah nufoozu foaruvan masaikai kurikamah Trump ge vakeelu...\nދުނިޔެ - އެމެރިކާގެ އިންތިޚާބަށް ނުފޫޒު\nއިންތިޚާބަށް ނުފޫޒު ފޯރުވަން މަސައްކަތްކުރިކަމަށް ޓްރަމްޕްގެ ވަކީލު އެއްބަސްވެއްޖެ!\nކޯހެން ބުނީ އޭނާ އެކަން ކުރީ ކެންޑިޑޭޓްގެ އިރުޝާދުގެ ދަށުން ކަމަށް\nއޭނާ ބުނީ އިންތިޚާބަށް ނުފޫޒު ފޯރުވުމުގެ ބޭނުމުގައި ފައިސާގެ މުއާމަލާތްތަކެއް ހިންގައި، ފައިސާ ޚަރަދުކޮށްފައިވާކަމަށް\nޓްރަމްޕްގެ ކުރީގެ ކެމްޕެއިން މެނޭޖަރގެ މައްޗަށްވެސް ކުށް ސާބިތުވެފައިވޭ\nކ. މާލެ 22 އޯގަސްޓު 2018 | ބުދަ 06:18 5,064\nޓްރަމްޕްގެ ކުރީގެ ވަކީލު މައިކަލް ކޯހެން - އޭއެފްޕީ\n2016 ވަނަ އަހަރު އެމެރިކާގައި ބޭއްވި ރިޔާސީ އިންތިޚާބަށް ނުފޫޒު ފޯރުވުމަށް ފައިސާގެ މުއާމަލާތްތަކެއް ހިންގިކަމަށް އެއިންތިޚާބު ކާމިޔާބުކުރެއްވި އެމެރިކާގެ މިހާރުގެ ރައީސް ޑޮނަލްޑް ޓްރަމްޕްގެ ކުރީގެ ޤާނޫނީ ވަކީލު މައިކަލް ކޯހެން ބުނެފިއެވެ.\nއިންތިޚާބަށް ނުފޫޒު ފޯރުވުމާއި، ޓެކްސްއާއި ގުޅޭ ޤާނޫނުތަކާއި ޚިލާފުވި މައްސަލައިގައި މެންހެޓަންގެ ފެޑެރަލް ކޯޓެއްގައި މިހާރު ކުރިއަށްދާ މައްސަލައިގައި ކުށަށް އިއުތިރާފްވަމުން ކޯހެން ބުނީ އޭނާ އެކަން ކުރީ ކެންޑިޑޭޓްގެ އިރުޝާދުގެ ދަށުން ކަމަށެވެ.\nއަންގާރަ ދުވަހު އޮތް ޝަރީޢަތުގެ މަޖިލީހުގައި ކޯހެން، 51، ވަނީ ކެމްޕެއިނަށް ޤާނޫނާއި ޚިލާފަށް ފައިސާ ޚަރަދުކުރިކަމަށާއި، ޤާނޫނު ހުއްދަކުރާ މިންވަރަށްވުރެ އިތުރަށް ކެމްޕެއިނަށް ފައިސާ ޚަރަދުކުރިކަމަށް އިއުތިރާފްވެފައެވެ. އޭނާ ބުނީ އިންތިޚާބަށް ނުފޫޒު ފޯރުވުމުގެ ބޭނުމުގައި ފައިސާގެ މުއާމަލާތްތަކެއް ހިންގައި، ފައިސާ ޚަރަދުކޮށްފައިވާކަމަށެވެ. އަދި އެކަން ކުރީ ފެޑެރަލް އޮފީހަށް ކުރިމަތިލާފައިވާ ކެންޑިޑޭޓްގެ އިރުޝާދުގެ ދަށުންކަމަށް، ކެންޑިޑޭޓެއްގެ ސީދާ ނަން ނުބުނެ ކޯހެން ކޯޓުގައި ބުންޏެވެ.\nކޯހެން ވަނީ އޭނާގެ އަދަބު ލުއިކޮށްދޭ މަތިން ޕްރޮސިކިއުޓަރުންނާއި އެއްބާރުލުން ދޭން ޕްރޮސިކިއުޓަރުންނާއިއެކު އެއްބަސްވުމަކަށް އައިސްފައެވެ. އެމެރިކާގެ ނިއުޔޯކްގެ ޕްރޮސިކިއުޓަރުން ކޯހެންގެ މައްޗަށް ދައުވާކުރީ އެމެރިކާގެ ޖަސްޓިސް ޑިޕާޓްމަންޓްގެ ސްޕެޝަލް ކައުންސެލަރ ރޮބަރޓް މުލަރގެ ލަފާގެ މަތިންނެވެ. މުލަރއަކީ 2016 ވަނަ އަހަރު އެމެރިކާގައި ބޭއްވި ރިޔާސީ އިންތިޚާބަށް ރަޝިޔާއިން ނުފޫޒު ފޯރުވިކަމަށް ތުހުމަތުކުރެވޭ މައްސަލަ ބަލައި، އެމައްސަލައިގައި ޝާމިލްވާ ފަރާތްތަކުގެ މައްޗަށް ދައުވާކުރުމަށް އައްޔަންކުރެވިފައިވާ ޚާއްސަ ޕްރޮސިކިއުޓަރއެވެ.\nކޯހެންގެ މައްޗަށް ދައުވާކުރުމުގެ ކުރިން އެމެރިކާގެ ތަހުޤީޤުތަކާއި ބެހޭ މައި އިދާރާ ފެޑެރަލް ބިއުރޯ އޮފް އިންވެސްޓިގޭޝަންސް (އެފް.ބީ.އައި)ގެ އެޖެންޓުން ވަނީ މިދިޔަ އެޕްރީލް މަހުގެ9ވަނަ ދުވަހު ކޯހެންގެ އޮފީހާއި ގެއަށް ރެއިޑްކޮށް، މަައްސަލައާއި ގުޅުން ހުރި ލިޔެކިޔުންތައް ހޯދާފައެވެ.\nރިޕޯޓްތައް ބުނާ ގޮތުން ކޯހެން ވަނީ ރައީސް ޑޮނަލްޑް ޓްރަމްޕްއާއި ގުޅުމެއް އޮތް ބަރަހަނާ ފިލްމް ކުޅޭ އަންހެނަކަށާއި، ބަރަހަނާކޮށް މޮޑެލް ކުރާ އަންހެނަކަށް އެތައް ލައްކަ ޑޮލަރެއް ޚަރަދުކޮށް، އިންތިޚާބުގެ ދުވަސްވަރު ޓްރަމްޕްގެ ވާހަކަ ނުދެއްކުމަށް އަންގާފައެވެ. ކޯހެންއާއި ދެކޮޅަށް އެފް.ބީ.އައި އިން ތަހުޤީޤު ފެށުމުން އެއީ ސިޔާސީ ކުލަ ޖެހިފައިވާ ތަހުޤީޤެއްކަމަށް ވިދާޅުވެ، ޓްރަމްޕް ވަނީ ކޯހެންގެ ދިފާޢުގައި ވާހަކަ ދައްކަވާފައެވެ.\nޓްރަމްޕްގެ ކުރީގެ ކެމްޕެއިން މެނޭޖަރ ޕޯލް މެނަފޯރޓް\nއަނެއްކޮޅުން ޓްރަމްޕްގެ ކެމްޕެއިން މެނޭޖަރެއްގެ ގޮތުގައި މަސައްކަތްކުރި ޕޯލް މެނަފޯރޓްގެ މައްޗަށްވެސް މާލީ ޤާނޫނުތަކާއި ޚިލާފުވެގެން ކުށް ސާބިތުވާކަމަށް އެމެރިކާގެ ވަރޖީނިއާގެ ކޯޓުން ވަނީ ހުކުމްކޮށްފައެވެ. އެހެން ކަމުން އޭނާގެ މައްޗަށްވެސް އެތައް އަހަރެއްގެ ޖަލު ހުކުމް އަންނާނެއެވެ. މެނަފޯރޓްގެ މައްޗަށްވެސް ދައުވާކުރެވެނީ 2016 ވަނަ އަހަރުގެ އިންތިޚާބަށް ރަޝިޔާއިން ނުފޫޒު ފޯރުވިކަމަށް ބުނާ މައްސަލައިގެ ތަހުޤީޤުގެ ތެރެއިންނެވެ.\nމި ދެ މައްސަލައާއިއެކު ރިޔާސީ ގަނޑުވަރު ވައިޓް ހައުސް ވަނީ ވަަރަށް ބޮޑަށް ހޫނު ފެނަށް ވެއްޓިފައެވެ.\n- އައިއޯއައިޖީ ގޭމްސް 2019: ކުލަގަދަކޮށް ހުޅުވުމުގެ ރަސްމިއްޔާތު ބާއްވައިފި\nއައިއޯއައިޖީ ގޭމްސް 2019: ކުލަގަދަކޮށް ހުޅުވުމުގެ ރަސްމިއްޔާތު ބާއްވައިފި


Chuttee heydha kollan Israel ge PM raajjeygai – adduLIVE\nޗުއްޓީ ހޭދަކޮށްލަން އިޒްރޭލުގެ ބޮޑުވަޒީރު ރާއްޖޭގައި\nޗުއްޓީ ހޭދަކޮށްލުމަށް އިޒްރޭލުގެ ބޮޑުވަޒީރު ރާއްޖެ އަތުވެއްޖެ އެވެ.\nއިޒްރޭލުގެ ބޮޑުވަޒީރު ރާއްޖެ އައިސްފައިވަނީ އޭނަގެ އާޢިލާއާއެކުގަ އެވެ.\nއިޒްރޭލުގެ މީޑިއާތަކުން ރިޕޯޓްކޮށްފައިވާ ގޮތުގައި އެންމެ ފުރަތަމަ ބެނެޓް ޗުއްޓީއަށް މޮރިޝަސް އަށް ދާން ނިންމި އެވެ. ނަމަވެސް ކޮވިޑް-19 ސަބަބުން އެ ގައުމުގެ ބޯޑަރުތައް ބަންދުކުރުމާއި ގުޅިގެން އެހެން ގައުމަކަށް ނަފްތާލީ ދިޔައީކަމަށް އެ ގައުމުގެ މީޑިއާތަކުން ވަނީ ރިޕޯޓްކޮށްފަ އެވެ.\nރާއްޖޭގެ ބައެއް މީޑިއާތަކުން ރިޕޯޓްކޮށްފައިވާ ގޮތުގައި ބެނެޓް ޗުއްޓީ ހޭދަކުރާނީ ސެންޓާރާ ގްރޭންޑް އައިލެންޑް އެންޑް ސްޕާގަ އެވެ.\nފަލަޞްޠީނުގެ ބިމުގައި އިޒްރޭލުގެ ވެރިކަން ގާއިމުކުރުމަށް ނުހަނު ތާއިދުކުރާ ބެނެޓަކީ ޔަހޫދީ ހަރުކަށި ފިކުރުގެ މީހެކެވެ. އަދި އޭނާއަކީ ފަލަޞްޠީން މިނިވަން ދައުލަތެއްގެ ގޮތުގައި ބަލައިގަތުމަށް އެންމެ ދެކޮޅުވެރި ލީޑަރުވެސް މެއެވެ.\nރައީސް މައުމޫނުގެ ވެރިކަމުގައި ރާއްޖެ އިން ވަނީ އިޒްރޭލާއެކު އޮތް ސިޔާސީ ގުޅުންތައް ކަނޑާލާފަ އެވެ. އަދި އެ ގައުމުގެ އުފެއްދުންތައް ރާއްޖެ އެތެރެކުރުންވެސް މަނާކޮށްފަ އެވެ. ނަމަވެސް އިޒްރޭލް މީހުންނަށް ޓޫރިސްޓުންގެ ގޮތުގައި ރާއްޖެ އައުމުގެ ހުއްދަ އޮވެ އެވެ.


Ismehela hera akee hama hus vaahaka eh – adduLIVE\nއިސްމެހެލާހެރައަކީ ހަމަ ހުސް ވާހަކައެއް!\nMay 12, 2016, 12:06 ހަސަން ރަޝީދު\nއިސްމެހެލާ ހެރަ ޕްރޮޖެކްޓް އިފްތިތާހް ކުރިތާ2އަހަރު: އަދިވެސް ކޮންޓްރެކްޓަރަކާއި ހަވާލު ނުކުރެވޭ.\nއައްޑޫ އިސްމެހެލާހެރަ ރިސޯޓެއްގެ ގޮތުގައި ތަރައްގީ ކުރުމުގެ މަޝްރޫއު އިފުތިތާހު ކުރިތާ އަހަރެއް ވެގެން ދިޔައީ އެވެ. ރައީސް އަބްދުﷲ ޔާމީނާއި ކުރީގެ ނައިބް ރައީސް އަހުމަދު އަދީބް ބައިވެރިވެވަޑައިގެން ހޮޓެލް ޖެންގައި ބޭއްވި ކުލަ ގަދަ ރަސްމިއްޔާތެއްގައި އިސްމެހެލާހެރަ ތަރައްގީ ކުރާ ވާހަކަ ދައްކަވައި، ރައްޔިތުންގެ ލޮލުގައި އެޅުވި އަނދުން ވެސް މިހާރު ފޮހެވޭހޭ ދުވަސްވީ އެވެ.\nއެ ރަސްމިއްޔާތު އިތުރަށް ކުލަ ގަދަކޮށް، ރައްޔިތުންނަށް ދަޅަ ދައްކަން ކުރެއްވި އަނެއް ކަމަކީ އައްޑޫ ސިޓީ ކައުންސިލްގައި ހުޅުމީދޫ ތަމްސީލް ކުރައްވަމުން ގެންދެވި އެމްޑީޕީ އަށް ނިސްބަތްވާ ކައުންސިލަރު އަލީ މުހައްމަދު (އައްދު) ވެސް "ގަނެލައި" ޕީޕީއެމަށް ސޮއި ކުރެއްވުމެވެ.\n'އިސްމެހެލަ ހެރަ' ޕްރޮޖެކްޓް އިފްތިތާހު ކުރުމުގެ ރަސްމިއްޔާތުގެ ތެރެއިން — ފޮޓޯ:އަސްރުމާ\nރައްޔިތުން އުންމީދުކޮށްގެން ތިބީ އައްދު "ގަނެލައިގެން" ނަމަވެސް، ރައްޔިތުން ބޭނުންވާ ގޮތަށް ސަރުކާރުން އިސްމެހެލާހެރަ ވަރަސް އަވަހަށް ތަރައްގީ ކުރާނެ ކަމަށެވެ. އެ ރޭގެ ރަސްމިއްޔާތުގައި އަދީބް ވިދާޅުވި ގޮތުގައި ހުޅުމީދޫ ކައިރީ އޮންނަ އިސްމެހެލާހެރައިގައި 600 ކޮޓަރީގެ ރިސޯޓެއް ތަރައްގީކޮށް، ރައްޔިތުންނަށް ވަޒީފާގެ ފުރުސަތު ވެސް ވަރަށް އަވަހަށް ހުޅުވައި ދެއްވާނެ އެވެ. އެގޮތުން އެ ރަށަކީ މަދުވެގެން 1،800 އެއްހާ ވަޒީފާ އައްޑޫގައި އިތުރުވެގެން ދާނެ މަޝްރޫއެއް ކަމަށް ވިދާޅުވި އެވެ.\nއިސްމެހެލާހެރަ ތަރައްގީ ކުރާ ވާހަކަ ފެށުނީ ރައީސް އަބްދުﷲ ޔާމީނުގެ ވެރިކަމަކު ނޫނެވެ. ކުރީގެ ރައީސް މުހައްމަދު ނަޝީދުގެ ވެރިކަމުގައި ވެސް އެއީ ޕްލޭން ކުރެވިފައި އޮތް ކަމެކެވެ. ކަންތައް ދިމާކުރި ގޮތުން ދައުރު ފުރިހަމަ ނުވަނީސް ނަޝީދަށް ވެރިކަން ގެއްލުމުން އެކަން ވެސް ހުއްޓުނީ އެވެ.\nރައީސް ޔާމީންގެ ވެރިކަމުގައި އިސްމެހެލާހެރަ ތަރައްގީ ކުރާނެ ބަޔަކު ހޯދަން ހުޅުވާލި ވެސް މެ އެވެ. ބައެއް ކުންފުނިތަކުން އެކަމަށް ޝައުގުވެރިކަން ވެސް ފާޅު ކުރި އެވެ. އެކަމަކު ފަހުން އެކަން ބާތިލްކޮށް، އަލުން މަސައްކަތް ފެށީ އެވެ.\nޓޫރިޒަމް މިނިސްޓަރުކަމާ މޫސާ ޒަމީރު ހަވާލުވެވަޑައިގަތްތާ ކުރީކޮޅު ހޭބޯ ނާރައިގެން ދުވާލު ދެ ދަޅަށް އިސްމެހެލާހެރައިގެ ވާހަކަ ދެއްކެވި އެވެ. މިދިޔަ އަހަރުގެ ޑިސެމްބަރު މަހުގެ ތެރޭގައި އައްޑު އަށް ވަޑައިގެން ސީދާ އިސްމެހެލާހެރަ ބައްލަވާލައްވަން ވެސް މިނިސްޓަރު ވަޑައިގެންނެވި އެވެ.\nއެ ދަތުރުގައި މިނިސްޓަރު ވިދާޅުވީ އިސްމެހެލާހެރަ ތަރައްގީ ކުރަން ދިވެހި ކުންފުންޏަކާ ހަވާލު ކުރަން ނިންމާފައިވާ ކަމަށެވެ. އަދި އެ ކުންފުންޏާ އެކު ޑިސެމްބަރު މަހުގެ ތެރޭގައި ސޮއި ކުރާނެ ކަމަށް ވެސް ވިދާޅުވި އެވެ. އެކަމަކު މިނިސްޓަރު ވިދާޅުވި ތާރީހުތައް ފަހަނައަޅައި ދިއުމުން މީޑިއާތަކުން އެކަމާ ސުވާލު ކުރަން ފެށުމުން ފަހުން ވިދާޅުވީ ޖެނުއަރީ މަހުގެ ތެރޭގައި އެގްރިމަންޓް ސޮއިކޮށް، ފެބްރުއަރީހާ ތާނގައި އަމަލީ މަސައްކަތް ފެށިގެން ދާނެ ކަމަށެވެ.\nއެހެން ނަމަވެސް ޖެނުއަރީ މަސް ނިމިގެން ދިޔަ އިރު ވެސް މިނިސްޓަރު އެ ވިދާޅުވި އެގްރިމަންޓްގައި ގަލަން ހިންގޭ ކަމަކަށް ނުވި އެވެ. ދެން އެކަމާ އަނެއްކާ ވެސް މީޑިއާތަކުން ސުވާލު ކުރުމުން ވިދާޅުވީ އިސްމެހެލާހެރައިގައި ސާވޭގެ މަސައްކަތްތަކެއް އެ ޕްރޮޖެކްޓް ހަވާލު ކުރާ ކުންފުނިން ކުރިއަށް ގެންދާ ކަމަށެވެ. އެހެންވެ ސާވޭ ނިންމައި، އެގްރިމަންޓްގެ ކުރިން ފުރިހަމަ ކުރަން ޖެހޭ ހުރިހާ ޑޮކިއުމަންޓެއް ފުރިހަމަ ކުރެވުމުން އެގްރިމަންޓްގައި ސޮއި ކުރާނެ ކަމަށް ވިދާޅުވި އެވެ.\nމިދިޔަ އަހަރު މިނިސްޓަރު ދައްކަވަން ފެއްޓެވި އެ ވާހަކަގައިގައި ހަގީގީ ކުލައެއް ނުޖެހި އުޅެނިކޮށް، އަހަރު ދެބައި ވަނީ އެވެ. މިހާރު އިސްމެހެލާހެރައިގެ ވާހަކައެއް އެއްގޮތަކަށް ވެސް ސަރުކާރުން ދައްކާ އަޑެއް ނީވެ އެވެ. ފަހުން މިނިސްޓަރަށް ގުޅުމުން ފޯނެއް ޖަވާބެއް ވެސް ނުދެއްވަ އެވެ.\nއިސްމެހެލާހެރަ ތަރައްގީ ކުރަން ބަޔަކާ ހަވާލު ކުރަން ތައްޔާރުވި ވާހަކަ މިނިސްޓަރު ޒަމީރު އެހާ ގަދަ އަށް ދެއްކެވި އިރު، އެކަން ހަވާލު ކުރަނީ ކޮން ކުންފުންޏަކާ ކަމެއް ވިދާޅެއް ނުވެ އެވެ. އެކަމަކު އެނގިފައިވާ ގޮތުގައި އެ ޕްރޮޖެކްޓް ހަވާލު ކުރަން ނިންމީ ސީޕްރިއާ އާ އެވެ. އެކަން އެ ކުންފުނީގެ އިސް އޮފިޝަލަކު "އައްޑޫ ލައިވް" އަށް ކަށަވަރު ވެސް ކޮށް ދެއްވި އެވެ.\nޓޫރިޒަމް މިނިސްޓްރީން އިސްމެހެލެހާހެރަ އެ ކުންފުންޏާ ހަވާލު ކުރަން ނިންމިކަން ރަސްމީކޮށް އެންގި ލިއުން ވެސް އޮފިޝަލް ވަނީ "އައްޑޫ ލައިވް" އާ ހިއްސާ ކުރެއްވި އެވެ. އޭނާ ވިދާޅުވީ އެ ހިސާބަށް އިސްމެހެލާހެރައިގެ މަސައްކަތް ކުރިއަށް ގެންގޮސްފައި ކުއްލި ގޮތަކަށް އެ ކުންފުންޏާ އެ މަޝްރޫއު ހަވާލު ނުކުރަން ނިންމީ، ސީޕްރިއާގެ މެނޭޖްމަންޓްގައި ހިމެނޭ ދުވަސްވީ ބައެއް ބޭފުޅުން އެކަމުގެ ތެރެއަށް ވަނުމާ މެދު ދެވަނަ ހިޔާލަކަށް ދާން ފެށުމުންނެވެ.\nއެހެންވެ އެންމެ ބޮޑަށް އުފެދުނު ސުވާލަކީ ސީޕްރިއާ އެކަމަށް ތައްޔާރު ނޫންކަން އެންގުމުން ސަރުކާރުން މަޑު ޖައްސާލީތޯ އެވެ؟ މިއީ އަދި ޖަވާބު ނުލިބި އޮތް މުހިއްމު ސުވާލެކެވެ.\nމިނިސްޓަރު ވިދާޅުވެފައިވާ ވާހަކަތަކަށް ބަލާ އިރު އިސްމެހެލާހެރަ އަށް ގިނަ ކުންފުނިތަކަކުން ޝައުގުވެރިކަން ފާޅުކޮށްފައިވެ އެވެ. އޭގެ ތެރޭގައި ބޭރުގެ ބައެއް ކުންފުނިތައް ވެސް ހިމެނެ އެވެ. އެހެންކަމަށްވާ ނަމަ ސީޕްރީ ނޫން ބަޔަކާ ވެސް އިސްމެހެލާހެރަ ހަވާލު ކުރުމުގެ ފުރުސަތު ސަރުކާރަށް އޮންނާނެ އެވެ. ސުވާލަކީ އެކަން ނުކޮށްގެން އުޅެނީ ކީއްވެގެން ބާވަ އެވެ؟ އަދި އިސްމެހެލާހެރަ ތަރައްގީ ކުރުމުގެ މަޝްރޫއު ނުފެށިގެން އުޅޭ ސަބަބެއް ވެސް ސަރުކާރުން ރައްޔިތުންނަށް ސާފުކޮށް ދޭން ޖެހޭނެ އެވެ.\nފެންނަން އޮތް ހަގީގަތަކީ އަތޮޅު ތެރޭގައި ތަރައްގީގެ މަޝްރޫއެއް ކުރިއަށް ގެންދަން ސަރުކާރުން މިހާރު ފަސް ޖެހޭ ކަމެވެ. ކަރުދާހުގައި އަދި އެއްޗެއް ލިޔެވިފައި އޮތަސް އެއަކަށް އަމަލީ ސިފައެއް ގެންނާކަށް ސަރުކާރުން ބޭނުމެއް ނުވެ އެވެ. އަބަދު ވެސް ދައްކަނީ ގްރޭޓް މާލެ ސަރަހައްދު ތަރައްގީ ކުރާ ވާހަކަ އެވެ. އެ ސަރަހައްދަށް މީހުން ތޮއްޖައްސަން އުޅޭ ވާހަކަ އެވެ. އެ ސަރަހައްދަށް އެންމެން އަންނަންވީ ވާހަކަ އެވެ.\nސަރުކާރުގެ ބަސްމަގު މިގޮތަށް ހުންނާތީ އިސްމެހެލާހެރަ ފަދަ މަޝްރޫއުތައް ކައިރި މުސްތަގުބަލެއްގައި ފެށިދާނެކަމާ ދޭތެރޭ މިހާރު ޝައްކެވެ. ރައްޔިތުން އާމްދަނީ ހޯދާނެ ގޮތްތަކެއް ނެތިގެން އެ ވާހަކަ ދައްކަ ދައްކައި ހަމަ ތިބެން ޖެހޭނީ އެވެ. އިސްމެހެލާހެރަ މަޝްރޫއަށް ބަލާ އިރު، އެއީ އައްޑު އަށް ހަމަ ވަރަށް މުހިއްމު ޕްރޮޖެކްޓެކެވެ. ހާއްސަކޮށް އެއީ ވަކިން އޮންނަ ހުޅުމީދު ކައިރީގައި އޮތް ރަށަކަށްވުމާ އެކު އެތަން ރިސޯޓެއްގެ ގޮތުގައި ތަރައްގީވެގެން ދިއުމަކީ ހުޅުމީދޫ ރައްޔިތުން އަބަދު އެދިއެދި ތިބި ކަމެކެވެ.\nއެހެން ނަމަވެސް އިސްމެހެލާހެރައިގެ ވާހަކައަކީ ސަރުކާރުން ދެއްކި ހުސް ވާހަކައެކެވެ. ސިޔާސީ މަންފާތަކެއް ހާސިލް ކުރަން މިފަދަ އެތައް ވާހަކައެއް ދައްކާނެ އެވެ. ލާމަރުކަޒީ ގާނޫނުން ލިބިފައިވާ ހުރިހާ ބާރުތައް އައްޑޫ ސިޓީ ކައުންސިލުން މިހާރު ފޭރިގެންފައިވާ އިރު، އެ ކައުންސިލް އިދިކޮޅު އެމްޑީޕީ ކޮންޓްރޯލް ކުރުމަކީ ވެސް ސަރުކާރަށް ހަޖަމް ކުރެވޭ ވަރުގެ ކަމަކަށް ނުވީ އެވެ.\nއެހެންވެ އިސްމެހެލާހެރަ މަޝްރޫއު އިފުތިތާހު ކުރި ކުރުމަކީ އެ ކައުންސިލްގެ މެމްބަރަކު ސަރުކާރު ހިންގާ ޕާޓީ އަށް ގަނެލަން ކުޅުނު ސިޔާސީ ކުޅިއެކެވެ.\n913 ދުވަސް ހުޅުމީދޫ އިސްމެހެލާ ހެރަ ފަތުރުވެރިކަން


Suhana Phone ge Wallpaper Fenunutha?\nސުހާނާގެ ފޯނުގެ ވޯލްޕޭޕާ ދުށިންތަ؟\nބޮލީވުޑްގެ ކާމިޔާބު އެކްޓަރު ޝާހު ރުކް ހާނުގެ ހުރި ހަމައެކަނި އަންހެން ދަރިފުޅު، ސުހާނާ ހާނުގެ ފޯނު ވޯލްޕޭޕާ ވަނީ ދާދި ފަހަކުން ކެމެރާތަކަށް އަރާފަ އެވެ.\nލަންޑަނުގެ ތައުލީމު ހާސިލުކުރަމުން އަންނަ ސުހާނާ މިހާރު ހުރީ ޗުއްޓީއަށް މުމްބާއީގަ އެވެ. އަދި އިންޑިއާގެ މީޑިއާތަކަށް ވަނީ ސުހާނާ، އެނާގެ މަންމަ ގޯރީއާ އެކު ރޭގަނޑުގެ ކެއުމަކަށް ގޮސްފައިވާ ތަން ފެނިފަ އެވެ.\nއިންޑިއާގެ ނޫސްތަކުން ސުހާނާ އާއި ގޯރީގެ ފޮޓޯތައް ނަގާފައިވާއިރު އެ ފޮޓޯތަކުން އެންމެންގެ ލޮލަށް އަޅައިގަތީ ސުހާނާގެ ފޯނުގެ ވޯލްޕޭޕާ އަށެވެ. ބައެއް ފޮޓޯތަކުން ސުހާނާގެ ވޯލްޕޭޕާ ސާފުކޮށްފެނިގެންދާއިރު އޭނާ ވޯލްޕޭޕާ އަށް ލާފައިވަނީ އެނާގެ ކޮއްކޮ އަބްރަމް ހާނުގެ ފޮޓޯއެކެވެ.\nސުހާނާ އޭނާ ކޮއްކޮ އަބްރަމް ދެކެ ވަރަށް ލޯބިވެއެވެ. ފަސް އަހަރުގެ އަބަރްމް އާއި ސުހާނާ އާއި ގާތް ގުޅުމެއް އޮންނައިރު ދެމީހުން އެކުގައި ވަރަށް ވަރަށް ގިނައިން ފެނިފައެވެ.\nސުހާނާ ވަނީ މަޝްހޫރު މެގަޒިން ވޮގް އިންޑިއާގެ ކަވާ އިން ވެސް ފެނިފައެވެ. އަދި ދާދި ފަހުން އޭނާ ވަނީ ކޮލެޖުގެ ކުރު ފިލްމެއް ކުޅެފައެވެ. ޝާހު ބުނިގޮތުގައި ސުހާނާ ބޭނުންވަނީ އެކްޓު ކުރަން ކަމަށާއި ތިން ވަރަކަށް އަހަރު ތެރޭ ރަނގަޅު އެކްޓަރަކަށް އޭނާ ވާނެ ކަމަށް ޝާހު ވަނީ ބުނެފައެވެ.\nޝާހުރުކް ހާން ސުހާނާ ހާން


އިންޑިއާއިިން 250 މިލިއަން ޑޮލަރު (3.9 ބިލިއަން ރުފިޔާ) ގެ ދަރަންޏެއް ޓެރަޒަރީ ބިލެއްގެ ގޮތުގަ ރާއްޖެއަށް ވިއްކައިފިއެވެ.\n250 މިލިއަން ޑޮލަރުގެ މި އެހީ ރާއްޖެއާއި ހަވާލުކޮށްދެއްވީ ފޮރިން މިނިސްޓްރީގައި މިއަދު އޮތް ރަސްމިއްޔާތެއްގައި އިންޑިއާ ސަފީރު ސަންޖޭ ސުދީރެވެ.\nރަސްމިއްޔާތުގައި ވާހަކަފުޅު ދައްކަވަމުން ފޮރިން މިނިސްޓަރު އަބްދުﷲ ޝާހިދު ވިދާޅުވީ، ދިވެހިންނަށް އެޤައުމުތަކުގެ ރައްޔިތުންގެ ހިތުގައި އޮތް ލޯބި ބަންދު ނުކުރެވޭނެކަން އަންގައިދީފި ކަމަށާއި އިންޑިޔާއަކީ މިސާލު ދައްކާ އަބަދުވެސް އެންމެ ގާތް އެކުވެރިޔާ ކަމަށެވެ.\n"މުޅި ދުނިޔެ ބަންދު ކުރިޔަސް، މުޅިދުނުޔޭގެ ވައިގެ ބަނދަރު ހުއްޓުމަކަށް އަޔަސް ބޯޑަރުތައް ބަންދު ކުރިޔަސް އިންޑިއާއިން ހުޅުވާފައިވާ ރަހުމަތްތެރިކަމުގެ ދޮރުތައް ބަންދު ނުކުރާނެކަން ދައްކައިދީފި" އަބްދުﷲ ޝާހިދު ވިދާޅުވިއެވެ.\nމިނިސްޓަރ އޮފް ފައިނޭންސް އިބްރާހިމް އަމީރު ވިދާޅުވީ އިންޑިއާއިން ފޯރުކޮށްދެއްވާ އެހީގެ ބޭނުންކުރެވޭނީ ރައްޔިތުންނަށް ދެމުންދާ ޚިދުމަތްތައް މެދުނުކެނޑި ފޯރުކޮށްދިނުމަށާއި، ކޮވިޑް-19 ރެސްޕޮންސް ޕެކޭޖްތަކަށް ކަމަށެވެ.\n250 މިލިއަން ޑޮލަރުގެ މިފައިސާ ދިވެހި ސަރުކާރުން އަނބުރާ ދައްކަން ޖެހޭނީ 10 އަހަރުގެ ރީޕޭމެންޓް ޓެނިއާއަކަށް ފަހުއެވެ


Cylinder thakuge massala engeeves muhdhathuge fahun\nއެސްއޯއީ ކޮމިޓީގެ ބައްދަލުވުމުގެ ތެރެއިން -- ފޮޓޯ: މަޖިލިސް\nމޯލްޑިވް ގޭސްއަށް ގެނައީ ބާ ސިލިންޑަރުތަކެއް ކަން އެނގުމުންވެސް އެ ސިލިންޑަރުތައް ރާއްޖެ ގެނައި ކުންފުނީގެ ސަމާލުކަމަށް އެކަން ގެނައީ ކަނޑައަޅާފައި އޮތް މުއްދަތަށް ވުރެ އެތައް ދުވަހެއް ފަހުންކަން ހާމަވެއްޖެ އެވެ.\nކޮވިޑާ ގުޅިގެން އެކަމަށް ހާއްސަކޮށްގެން މޯލްޑިވް ގޭސް އިން 4218 އޮކްސިޖަން ސިލިންޑަރު ގެނަ އެވެ. މީގެތެރެއިން 1000 ސިލިންޑަރު އެންމެ ފުރަތަމަ ގެނައީ ސިންގަޕޫރުގެ އޭއެންޖީ ކުންފުނިންނެވެ. އަދި ބާކީ 3218 ސިލިންޑަރު ގެނައީ ސިންގަޕޫރުގެ އެހެން ކުންފުންޏެއް ކަަމަށްވާ ޕްރޯބިޒް ކުންފުނި މެދުވެރިކޮށެވެ. އާ ސިލިންޑަރުތަކަކަށް އޯޑަރު ކުރި ނަމަވެސް ދެ ކުންފުނިންވެސް ފޮނުވީ ބާ ސިލިންޑަރުތަކެކެވެ.\nމިމައްސަލައިގައި މަޖިލީހުގެ ސްޓޭޓް އޯން އެންޓަޕްރައިސް ކޮމިޓީގެ މުގައްރިރު އަދި ހުޅުދޫ ދާއިރާގެ މެމްބަރު އިލްޔާސް ލަބީބް ވިދާޅުވީ ޕްރޯބިޒުން ސިލިންޑަރުތައް ފޮނުވިއިރު އެ ސިލިންޑަރުތަކުގައި މައްސަލައެއް އުޅޭނަމަ އެކަން ފަސް ދުވަހުގެ ތެރޭގައި އަންގަން "ޓާމްސް އެންޑް ކޮންޑިޝަންސް"ގައި ބުނެފައިވާ ކަމަށެވެ.\nއިލްޔާސް މިހެން ވިދާޅުވީ ސިލިންޑަރުތަކުގެ މައްސަލައިގައި މޯލްޑިވް ގޭސްގެ ބެލެނިވެރި ކުންފުނި އެސްޓީއޯއިން ތައްޔާރުކޮށްފައިވާ އިންޓާނަލް އިންވެސްޓިގޭޝަން ރިޕޯޓާއި އެހެނިހެން ލިޔުންތަކާ ހަވާލާދެއްވާފަ އެވެ.\nޕްރޯބިޒުން ގަތް ސިލިންޑަރުތައް ރާއްޖެ ގެނެސްފައިވަނީ މިދިޔަ އަހަރުގެ މެއި މަހުގެ 18 ވަނަ ދުވަހު އެވެ. އެ ކުންފުނިން ފޮނުވީ ބާ ސިލިންޑަރުތަކެއް ކަން އެނގުމުންވެސް ޕްރޯބިޒަށް އެކަން ނާންގާ އެތައް ދުވަހެއް ހޭދަވެގެން ދިޔަ ކަންވެސް އިލްޔާސް ވަނީ ފާހަގަކުރައްވާފަ އެވެ. ސިލިންޑަރުތައް ރާއްޖެ ގެނައި ފަހުން ޕްރޯބިޒްއަށް އީމެއިލް އަކުން އެންމެ ފުރަތަމަ މުއާމަލާތެއް ވެސް ކޮށްފައިވަނީ މިިދިޔަ އަހަރުގެ ޖޫން މަހުގެ އަށްވަނަ ދުވަހު އެވެ. އޭރު ސިލިންޑަރުތައް ރާއްޖެ ގެނައި ފަހުން 20 ދުވަސް ވަނީ ފާއިތުވެގެން ގޮސްފަ އެވެ.\nސިލިންޑަރުތައް ގަތް ދުވަސްވަރު މޯލްޑިވް ގޭސްގެ އިސްވެރިއެއްގެ ގޮތުގައި ހުންނެވީ އޭރުގެ ޑެޕިއުޓީ މެނޭޖިން ޑިރެކްޓަރު އިކްރާމް އަލީ އެވެ. ޕްރޯބިޒް ކުންފުނީގެ ހަރަދުގައި ސިންގަޕޫރަށް ދަތުރުކުރެއްވި ކަމަށް އެސްއޯއީ ކޮމިޓީގައި އިކްރާމް އެއްބަސްވެވަޑައިގެންފައިވާއިރު އެ މައްސަލަ އެސްއޯއީ ކޮމިޓީން ބަލަމުންދަނިކޮށް އޭނާ ވަނީ މަގާމުން އިސްތިއުފާ ދެއްވާފަ އެވެ.\nރާއްޖެ ގެނައީ ބާ ސިލިންޑަރުތަކަކަށް ވުމުން ޕްރޯބިޒް ކުންފުނިން ބަދަލު ހޯދަން މަސައްކަތް ކުރަމުން ދިޔަ ނަމަވެސް ސިލިންޑަރުތައް ފުރަތަމަ ގެނައި އޭއެންޖީ ކުންފުނިން ބަދަލު ހޯދަން އެއްވެސް މަސައްކަތެއް ކޮށްފައި ނުވާ ކަންވެސް ކޮމިޓީގެ މިއަދުގެ ބައްދަލުވުމުގެ ތެރެއިން ވަނީ ހާމަވެގެން ގޮސްފަ އެވެ.\nސިލިންޑަރުތައް ގެނައުމަށްފަހު އެތަކެތި ޓެސްޓްކޮށްފައިވަނީ ލަންކާގެ ކުންފުންޏެއް މެދުވެރިކޮށެވެ. އެގޮތުން 4218 ސިލިންޑަރުގެ ތެރެއިން 300 ސިލިންޑަރު ޓެސްޓްކުރުމަށާއި އެތަކެތި ލަންކާއަށް ފޮނުވުމަށް ޖުމްލަ 15،038 ޑޮަލަރު މޯލްޑިވް ގޭސްއިން ހަރަދު ކޮށްފައިވެ އެވެ. ނަމަވެސް ޓެސްޓްތައް ހެދި ލަންކާ ކުންފުންޏަކީ މެޑިކަލް އޮކްސިޖަން އުފެއްދުމާއި ވިއްކުމުގެ ހުއްދަ އޮންނަ ކުންފުންޏެއް ނޫން ކަމަށް މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އިން އެސްއޯއީ ކޮމިޓީއަށް ވަނީ އަންގާފަ އެވެ.\nމޯލްޑިވް ގޭސް އިން އެންމެ ފުރަތަމަ ސިލިންޑަރު ގަތް އޭއެންޖީ ކުންފުނިން ސިލިންޑަރެއް ގަތީ 253 ޑޮލަރެށެވެ. އަދި ފަހުން ޕްރޯބިޒްއިން ސިލިންޑަރެއް ގަތީ 224 ޑޮލަރަށެވެ. ނަަމަވެސް ސިލިންޑަރުތައް ރާއްޖެއަށް ގެނައުމަށް ކުރަންޖެހޭ އެހެނިހެން ބައެއް ހަރަދުތައް އެއްކޮށްލުމުން ޕްރޯބިޒްގެ އަގާ އޭއެންޖީގެ އަގާ ދެމެދު ހުރީ އެއްމެ ޑޮލަރެއްގެ ފަރަގު ކަމަށްވެސް އެސްއޯއީ ކޮމިޓީގައި މެންބަރުން ވަނީ ފާހަގަކުރައްވާ އެވެ. ޕްރޯބިޒްއިން ކޯޓޭޝަން ފޮނުވާފައިވަނީ އޭއެންޖީއިން ކޯޓޭޝަން ފޮނުވިތާ އެއް ދުވަސް ފަހުން ނެވެ. އެހެންކަމުން ކޯޓޭޝަންގެ މައުލޫމާތު ލީކްކޮށްފައިވާ ކަމަށްވެސް އެސްއޯއީ ކޮމިޓީގެ ބައެއް މެމްބަރުން ވަނީ ތުހުމަތު ކުރައްވާފަ އެވެ.\nރައްޔިތުންގެ މަޖިލިސް ހިޔާނާތް މޯލްޑިވް ގޭސް + އެސްއޯއީ ކޮމެޓީ\nބާ ސިލިންޑަރުތަކުން ބަދަލު ހޯދަން ފާސްކޮށްފި\nބާ ސިލިންޑަރުތަކަށް ބަދަލު ހޯދަން އެދެފި


Raajje ah gennan ulhenee ehen haalatheh, dhuleh nudheynan: Nasheed | Mihaaru\nކުރީގެ ރައީސް ނަޝީދު:\nރާއްޖެއަށް ގެންނަން އުޅެނީ އެހެން ހާލަތެއް، ދުލެއް ނުދޭނަން: ނަޝީދު\n22 މާޗް 2018 - 15:39 29 comments\nމިހާރު ސްރީ ލަންކާގައި ދިރިއުޅުއްވަމުން ގެންދަވާ ނަޝީދު ވިދާޅުވީ ރައީސް ޔާމީން އިއުލާންކުރައްވަނީ "ހުދުމުހުތާރު ވެރިކަމާއި ޗައިނާގެ ގޮނޑިކޮއްކޮ ދައުލަތެއް ކަމުގެ ހާލަތު" ކަމަށެވެ.\n"މިއީ ދިވެހިން އުންމީދުކުރާ، ބޭނުންވާ ގޮތެއް ނޫން. އަޅުގަނޑުމެން ވާގިވެރި ސިޔާސީ ޕާޓީތައް، ރާއްޖޭގެ ރައްޔިތުން ދުލެއް ނުދޭނަން،" ނަޝީދު ވިދާޅުވި އެވެ.\n"ރާއްޖެ އަލުން އަނބުރައި ދިވެހި ރައްޔިތުންނަށް ހޯދައި ދޭނަން."\nނަޝީދު އާންމުކުރެއްވި ވީޑިއޯއެއްގައި ވިދާޅުވި ގޮތުގައި ރައީސް ޔާމީން ކުއްލި ހާލަތު އިއުލާން ކުރެއްވީ ޝަރީއަތުގެ ނިޒާމާއި ގާނޫނު ހެދުމުގެ ނިޒާމު ގަނޑުބަޑުކޮށް ބަލިކަށި ކުރާށެވެ.\nއެމަނިކުފާނު ވިދާޅުވި ގޮތުގައި ކުއްލި ހާލަތުގެ ދަށުން 400 މީހުން ހައްޔަރުކުރި އެވެ.\nBREAKING: Kulli nurakkaluge haalathu uvaalaifi\nނަޝީދު ވިދާޅުވި ގޮތުގައި ރައީސް ޔާމީން އިއުލާން ކުރައްވާ އަނެއް ހާލަތުގައި ދިވެހިން ތިބޭނީ ހައްގުތައް ގެއްލި، ޗައިނާ އަށް އިންތިހާއަށް ދަރަނިވެރިވެފަ އެވެ. ރައީސް ޔާމީންގެ ތަރައްގީގެ ތަސައްވުރަކީ އޮޅުވާލުމެއް ކަމަށާއި "ކޮންކްރީޓަކީ" ތަރައްގީއެއް ނޫން ކަމަށް ވެސް ވިދާޅުވި އެވެ.\nއިދިކޮޅު ފަރާތްތަކުން ބޭއްވި އެއްވުމެއްގެ ތެރެއިން މީހަކު ހައްޔަރު ކުރަނީ. ---ފޮޓޯ: ހުސެއިން ވަހީދު/ މިހާރު\n"ބްރިޖަކަސް، ކިތައް ބުރީގެ އިމާރާތަކަސް، އެއީ ތަރައްގީއެއް ނޫން. އެއީ ދަރަނި. ރާއްޖޭގެ ވިޔަފާރިތަކާއި ދިވެހި ދައުލަތާއި ސަރުކާރު ޗައިނާގެ އެގްޒިމް ބޭންކަށް ދެރުވުމަށްޓަކައި އެ ބޭންކް އެތިބެނީ ފޫގަޅާފައި. ރާއްޖެ މިވެއްޓެނީ އަނދަވަޅަކަށް،" މާލެ އާއި ހުޅުލެއާ ދެމެދު އަޅަމުން އަންނަ ބްރިޖާއި 25 ބުރީގެ ދަރުމަވަންތަ ހޮސްޕިޓަލަށް އިޝާރާތް ކުރައްވައި ނަޝީދު ވިދާޅުވި އެވެ.\nއެމަނިކުފާނު ވިދާޅުވި ގޮތުގައި ރައީސް ޔާމީން ދައްކަވާ އެތައް ހާސް "ކާޓޫން ހުއްޖަތެއްގައި" ވެސް އުއްތަމަ ފަނޑިޔާރަކީ އަބްދުﷲ ސައީދު ކަމާއި ސުޕްރީމް ކޯޓުގެ ފަނޑިޔާރަކީ އަލީ ހަމީދެވެ. މި ދެ ބޭފުޅުން ވެސް ތިއްބަވަން ޖެހޭނީ ސުޕްރީމް ކޯޓުގައި ކަމަށް އެމަނިކުފާނު ވިދާޅުވި އެވެ.\nކްރިމިނަލް ކޯޓުގައި އުއްތަމަ ފަނޑިޔާރާއި އަލީ ހަމީދުގެ މައްސަލައެއް ބެލުމުގެ އިހްތިސޯސެއް ނޯންނާނެ ކަމަށާއި ދެ ފަނޑިޔާރުންގެ މައްސަލަ ބަލަން ޖެހޭނީ ޖުޑިޝަލް ސާވިސް ކޮމިޝަން (ޖޭއެސްސީ) ކަމަށް ނަޝީދު ވިދާޅުވި އެވެ.\nނަޝީދުގެ ވާހަކަފުޅުގައި ވަނީ ޗީފް އޮފް ޑިފެންސް ފޯސް، އަހުމަދު ޝިޔާމާއި ފުލުހުންގެ އެކްޓިން ޕޮލިސް ކޮމިޝަނަރު އަބްދުﷲ ނަވާޒާއި ފުލުހުންނާއި ސިފައިންގެ ވަކިވަކި ފަރުދުންގެ މައްޗަށް ވާޖިބު ވަނީ ދެ ފަނޑިޔާރުން ސުޕްރީމް ކޯޓަށް ގެނައުން ކަމަށް ވިދާޅުވެފަ އެވެ.\nސުޕްރީމް ކޯޓާއި ރައްޔިތުންގެ މަޖިލިސް އަލުން ގާއިމުކޮށް، ރާއްޖެ ހޯދައި ދިނުމަކީ ރައްޔިތުން މިހާރު ކުރަން ޖެހިފައިވާ ކަމެއް ކަމަށް ވެސް ނަޝީދު ވިދާޅުވި އެވެ.\nޝަރީއަތުގެ އަޑު އެހުމަކަށް ފަހު، އުއްތަމަ ފަނޑިޔާރު ދޫނިދު އަށް ގެންދަނީ. --ފޮޓޯ/މިހާރު\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސަރުކާރު އިދިކޮޅު ފަރާތްތައް ކުއްލި ނުރައްކަލުގެ ހާލަތު ރާއްޖޭގެ ސިޔާސީ ހަމަނުޖެހުން


ފޮނަދޫގައި އެމްޑީޕީގެ ފޯރިގަދަ ޖަލްސާއެއް ބާއްވައިފި – Maldivian Democratic Party\nފޮނަދޫގައި އެމްޑީޕީގެ ފޯރިގަދަ ޖަލްސާއެއް ބާއްވައިފި\nފޮނަދޫ ކުރިގަމު އަވަށުގައި އެމްޑީޕީގެ ފޯރިގަދަ ޖަލްސާއެއް ބާއްވައިފިއެވެ. ފޮނަދޫ އެމްޑީޕީގެ ޢަޒުމް ގޮފީގެ “ޢަޒުމް ކެމްޕޭން ޖަގަހަ” ހުޅުވުމަށް ބޭއްވި ޖަލްސާގައި އެމްޑީޕީގެ ޕާލިމެންޓަރީ ގްރޫޕްގެ ރައީސާއި އިތުރު ޕާލިމެންޓޭރިއަނުން ބައިވެރިވެލެއްވިއެވެ. އަދި މިނިސްޓަރ އޮފް ޔޫތު ޙަސަން ލަޠީފްވެސް ބައިވެރިވެލެއްވިއެވެ.\nއެމްޑީޕީގެ މެޖޯރިޓީ ލިބިފައިވާ ކުރިގަމު އަވަށުގައި ބޭއްވި މި ޖަލްސާއަކީ ސިލްސިލާކޮށް ފޮނަދޫ އެމްޑީޕީ ހަރުގޭގައި ބާއްވަމުން އަންނަ ޖަލްސާ އެއަވަށުގެ އެމްޑީޕީ މެންބަރުންނަށް ޚާއްޞަކޮށްލުމަށް ބޭއްވި ޖަލްސާއެކެވެ.މި ޖަލްސާގައި އެމްޑީޕީ ޕާލިމެންޓަރީ ގްރޫޕު މެންބަރުން ވާހަކަފުޅު ދެއްކެވިއެވެ. އަދި އަތޮޅު ކައުންސިލް ފޮނަދޫ ދާއިރާއަށް ކުރިމަތިލާފައި ކެންޑިޑޭޓަކާއި ފޮނަދޫ ރަށު ކައުންސިލަށް ކުރިމަތި ލާފައިވާ ކެންޑިޑޭޓް ވެސް ޖަލްސާގެ ބައިވެރިންނާއި މުޚާޠަބް ކޮށްފައިވެއެވެ. ހަމަ އެހެންމެ މެދު ދެކުނު ޕްރޮވިންސްގެ ސްޓޭޓް މިނިސްޓަރ އަލްފާޟިލް އަޙްމަދު މުޖުޠަބާވެސް ވާހަކަފުޅު ދެއްކެވިއެވެ.\nޖަލްސާގައި ވާހަކަފުޅު ދައްކަވަމުން މެދު ދެކުނު ޕްރޮވިންސްގެ ސްޓޭޓް މިނިސްޓަރ އަހުމަދު މުޖުތަބާ، ލޯކަލް ގަވަރމެންޓްގެ ނިޒާމާއި ޕްރޮވިންސް ނިޒާމާއި ހުރި ގުޅުމުގެ މައްޗަށް ބައްލަވާލެއްވިއެވެ. “ލޯކަލް ގަވަރމެންޓް ނިޒާމަކީ ރައްޔިތުންގެ އިޙްސާސްތަކާއި ރައްޔިތުންގެ ބޭނުންތައް އަންގައިދޭ އެއްޗެއް. އެކަމަކު ލޯކަލް ގަވރަމެންޓް ނިޒާމަކީ އެއްގޮތަކަށްވެސް ތަރައްޤީއާއި ވަކިކޮށްދޭ އެއްޗެއްނޫން. މައި ސަރުކާރު ކައިރިކޮށްދޭ ނިޒާމެއްނޫން. މި ދެކަންތައް ކޮށްދޭނީ ޕްރޮވިންސް ނިޒާމުގެ ތެރެއިން. އެހެންވީމަ ޕްރޮވިންސް ނިޒާމެއް ނެތި ލޯކަލް ގަވަރމެންޓް ނިޒާމެއް ނުހިނގާނެ. މިކަން އެނގިވަޑައިގެން މުޙައްމަދު ނަޝީދު ފުރަތަމަވެސް ކަނޑައެޅުއްވީ ވެރިކަމަށް ވަޑައިގެންނެވިތާ2ހަފްތާގެ ތެރޭގައި އެމަނިކުފާނަށް ލިބިފައިހުރި ބާރާއި އިޚްތިޔާރު ރައްޔިތުންނަށް ދޫކޮށްލައްވަން. ރައްޔިތުންނާއި ހިއްސާކުރައްވަން.” މުޖުތަބާގެ ވާހަކަފުޅު ކުރިއަށް ގެންދަވަމުން ވިދާޅުވިއެވެ.\nފޮނަދޫ ދާއިރާއިރާއިން އަތޮޅު ކައުންސިލަށް ކުރިމަތިލައްވާފައިވާ މުޙައްމަދު ޝިޔާމްގެ ވާހަކަކޮޅު ބިނާކުރީ ކައުންސިލް އިންތިޚާބްގައި އެމްޑީޕީން ކާމިޔާބުކޮށް އަތޮޅާއި ރަށަށްޓަކައި ކޮށްދެވޭނެ ކަންކަމުގެ މައްޗަށެވެ.\nހިތަދޫ އުތުރު ދާއިރާގެ އިއްޒަތްތެރި މެންބަރު މުޙައްމަދު އަސްލަމްގެ ވާހަކަފުޅު ފައްޓަވަމުން އެމްޑީޕީ ފޮނަދޫ ދާއިރާއިންނާއި އަދި ފޮނަދޫން ކުރިމަތި ލާފައިވާ ދެ ކެންޑިޑޭޓުން ދެއްކިވި ބޭފުޅުންގެ ވާހަކަކޮޅަށް ވަރަށްބޮޑަށް ތަޢުރީފްކުރައްވާފައިވެއެވެ. އަސްލަމްގެ ވާހަކަފުޅު ބިނާކުރެއްވީ މަޖްލިސްތެރެއިން އިދިކޮޅު ފަރާތްތަކުން ސަރުކާރުން ތަންފީޒުކުރަން ބޭނުންވާ ރައްޔިތުންނަށް ފައިދާހުރި ކަންކަން ހުއްޓުވުމަށް ކުރަމުން އަންނަ ކަންކަމުގެ މައްޗަށެވެ. އެގޮތުން އެތައް މިސާލުތަކެއް އަސްލަމް ފާހަގަކުރެއްވިއެވެ.\nމަނދޫ ދާއިރާގެ މެންބަރު މުޙައްމަދު ޠާރިޤްގެ ވާހަކަފުޅުގައި މާލެއަށް ލިބިފައިވާ ތަރައްޤީ ރަށްފުށަށް ލިބުމުގެ މުހިންމު ކަމުގެ މައްޗަށް އަލިއަޅުވާލެއްވިއެވެ.\nކެނދިކުޅުދޫ ދާއިރާގެ މެންބަރުގެ ވާހަކަފުޅުގައިވެސް އަލިއަޅުވާލެއްވީ ރައްޔިތުން މަޖްލީހުގައި ތިއްބެވި ޑީއާރްޕީ އަދި ޕީއޭގެ މެންބަރުން އަދުގެ ސަރުކާރުން ރައްޔިތުންގެ ހެވާއާއި ލާބައަށް ކުރަން އުޅޭކަންކަން ހުއްޓުވަން ކުރަމުން އަންނަ މަސައްކަތުގެ މައްޗަށް ބައްލަވާލެއްވިއެވެ.\nއެމްޑީޕީ ޕާލިމެންޓްރީ ގްރޫޕްގެ ލީޑަރ އަދި ހުޅުހެންވޭރު ދާއިރާގެ މެންބަރު ރީކޯ މޫސާމަނިކުގެ ވާހަކަފުޅުގައި ރައްޔިތުންގެ މަޖްލީހުގައި ތިއްބެވި ޑީއާރްޕީ އަދި ޕީއޭއަށް ނިސްބަތްވާ ބައެއް މެންބަރުން ޒާތީގޮތުން ޖައްސާލައި މޫސާމަނިކުގެ އަގުވައްޓާލުމަށް ރާވައި ހިންގަމުން އަންނަ ކަންކަން އޮޅުންފިލުވައިދެއްވިއެވެ.\nޒުވާނުންގެ މިނިސްޓަރ ރޭ ދެއްކެވި ވާހަކަފުޅުގައި އަދުގެ ސަރުކާރުން ޒުވާނުންނަށްޓަކައި މިސަރަޙައްދުގައި އަދި ޚާއްޞަކޮށް ފޮނަދޫގެ ޒުވާނުންނަށްޓަކައި ހިންގެވުމަށް ހަމަޖައްސަވާފައިވާ ބައެއް ޕްރޮގްރާމްތަކާއި ބެހޭގޮތުން މަޢުލޫމާތުދެއްވިއެވެ. މީގެ އިތުރުން އަދުގެ ސަރުކާރުން ލ. އަތޮޅަށާއި ފޮނަދުއަށް ކޮށްދެއްވަމުން ގެންދަވާ މަސައްކަތްތަކުގެ ޞައްޙަ ތަފާސްހިސާބުތަކަކާއި އެކު މުހިންމު މަޢުލޫމާތުތަކެއް ހިއްސާކުރެއްވިއެވެ.\nމި ޖަލްސާވެސް ނިންމާލީ ޚާއްޞަ ދުޢާއަކުންނެވެ. ޖަލްސާގައި އެމްޑީޕީ ފޮނަދޫ ކެމްޕޭން ކޮމިޓީގެ ފަރާތުން ތައްޔާރުކޮށްފައި ކެމްޕޭން ސީޑީ ލޯންޗްކުރުންވެސް އޮތެވެ.


BREAKING | Ungoofaaru Flu Clinic Ah Dhekki Meehaku Covid Ah Fassi Vejje - Vaguthu\nރ. އުނގޫފާރު ފްލޫ ކްލިނިކަށް ދެއްކި މީހަކު ކޮވިޑް-19 އަށް ފައްސިވެއްޖެއެވެ.\nއުނގޫފާރު ރީޖަނަލް ހޮސްޕިޓަލްގެ ކަސްޓަމަރ ރިލޭޝަންސް އޮފިސަރ ހަސަން ފަޒީލް "ވަގުތު" އަށް ވިދާޅުވީ، ފައްސިވެފައިވަނީ ބަލީގެ އަލާމާތްތަކެއް ހުރެގެން މިއަދު ފްލޫ ކްލިނިކަށް ދައްކަން ޓެސްޓް ހަދާފައިވާ އަންހެނެއް ކަމަށެވެ.\nއޭނާ އަކީ ކަރަންޓީނުގައި ނެތް މީހެއް ކަމުން އެރަށަށް އަރާ ފޭބުން މަނާ ކޮށްފައިވާ ކަމެއް އަދި ސާފު ވެފައެއް ނުވެއެވެ.\nއުނގޫފާރުން ފައްސި ވޭދަނައެއް ފެނުމާއި ގުޅިގެން މިވަގުތު ބަލަން ޖެހޭ ކަންކަން ބަލައި އޭނާގެ ކޮންޓެކްޓް ޓްރޭސިން ހެދުމުގެ މަސައްކަތް ކުރަމުން އަންނަ ކަމަށް ފަޒީލް ވިދާޅުވިއެވެ.\nރާއްޖޭގެ ކޮވިޑް-19ގެ ހާލަތު ދުވަހުން ދުވަހަށް ގޯސްވަމުން އަންނައިރު، ބަލި ކޮންޓްރޯލް ކުރުމަށް އެކަށީގެންވާ ފިޔަވަޅުތަކެއް އަދިވެސް ސަރުކާރުން އަޅާފައެއް ނުވެއެވެ.\nމާލޭގެ އިތުރުން ފަހަކަށް އައިސް އަތޮޅު ތެރޭގެ ރަށްތަކުން ވެސް މީހުން ފައްސިވާކަން ފާހަގަ ކޮށްލެވެއެވެ. އެގޮތުން ފާއިތުވި 24 ގަޑިއިރު، 1،465 މީހަކު ފައްސިވެފައިވާއިރު، އޭގެ ތެރެއިން 244 މީހަކީ އަތޮޅު ތެރޭގެ ރަށްތަކުން ފައްސިވެފައިވާ މީހުންނެވެ. މިއާއި އެކީ ރާއްޖެއިން މި ބަލި ޖެހުނު މީހުންގެ އަދަދު ވަނީ 47،421 އަށް އަރާފައެވެ.\nރާއްޖެއިން މި ބަލި ޖެހުނު 29،086 މީހަކު ރަނގަޅުވެފައިވާއިރު، މިވަގުތު ފަރުވާ ދެމުން އަންނަނީ 18،221 މީހަކަށެވެ. އޭގެ ތެރެއިން 268 މީހަކަށް ފަރުވާ ދެމުން އަންނަނީ ހޮސްޕިޓަލުގައި އެނދުމަތި ކޮށްގެންނެވެ. އަދި މި ބަލީގައި ރާއްޖެއިން 112 މީހަކު ވަނީ ނިޔާވެފައެވެ.


Model ge maruge thuhumathu kurevunu Pakistan ge ilmuveriyaa filaifi | Mihaaru\nމޮޑެލްގެ މަރުގެ ތުހުމަތު ކުރެވުނު ޕާކިސްތާނުގެ އިލްމުވެރިޔާ ފިލައިފި\nމޮޑެލްގެ މަރުގެ ތުހުމަތު ކުރެވުނު ޕާކިސްތާނުގެ އިލްމުވެރިޔާ\n15 އޯގަސްޓް 2016 - 11:47\nފުލުހުން ބުނީ މުފްތީ ގާވީ ވީތަނެއް ނޭނގޭ ކަމަށާއި އޭނާގެ ފޯނުން ޖަވާބު ވެސް ނުދޭ ކަމަށެވެ. ފުލުހުން އަދި ބުނީ މުފްތީ ގާވީ ހައްޔަރު ކުރުމަށް ޚާއްސަ ޓީމެއް އެކުލަވާލާފައިވާ ކަމަށެވެ.\nމޮޑެލުގެ މަރުގެ ތުހުމަތު ކުރެވުނު އޭނާގެ ދެ ކޮއްކޮ ކަމަށްވާ ވަސީމް ހައްގު ނަވާޒާއި ބާސިތު، މުލްތާނުގެ ކޯޓަށް މިއަދު ހާޒިރު ކުރަން ވަނީ ނިންމައިފަ އެވެ. ގަންދީލް މަރާލި ކަމަށް އޭނާގެ ކޮއްކޮ ވަސީމް ވަނީ އެއްބަސްވެފަ އެވެ. ގަންދީލް މަރާލުމުގައި ދެބެންގެ ދެދަރި މީހެއް ކަމަށްވާ ހައްގު ނަވާޒު އެހީތެރިވި ކަމަށް ވަސީމް ވަނީ ބުނެފަ އެވެ.\nގަންދީލްގެ މަރާ ގުޅިގެން މުފްތީ ގާވީއާ ފުލުހުން ވަނީ ސުވާލުކޮށްފަ އެވެ. ފުލުހުންގެ ސުވާލުތަކަށް ޖަވާބު ދިނުމުން އޭނާގެ ކުށެއް ނެތް ކަމަށް ނިންމާފައިވާ ކަމަށް ގާވީ ވަނީ ބުނެފަ އެވެ ނަމަވެސް މުލްތާން ފުލުހުން ބުނީ އެއީ ދޮގެއް ކަމަށެވެ.\nއުމުރުން 26 އަހަރުގެ ސޯޝަލް މީޑިއާ ސެލެބްރިޓީ، މުފްތީއަކާ އެކު ސެލްފީ ނެގި މައްސަލައެއް ވަނީ ވަރަށް ބޮޑުވެފަ އެވެ. މި މައްސަލާގައި ޕާކިސްތާނުގެ ރިލިޖަސް އެފެއާޒް މިނިސްޓްރީން ވަނީ މުފްތީ އަބްދުލް ގާވީ ކުރި ކަންތަން ރަނގަޅު ނޫން ކަމަށް ބުނެ އެ ގައުމުގެ ހަނދު ބަލާ ކޮމިޓީން އޭނާ ސަސްޕެންޑް ވެސް ކޮށްފަ އެވެ.\nގަންދީލް ބަލޮޗް މަޝްހޫރުވެފައި ވަނީ ޕާކިސްތާނުގެ ކިމް ކާޑޭޝިއަންގެ ގޮތުގަ އެވެ. ގިނަ ބަޔަކަށް އޭނާ ފާހަގަވީ 2014 ވަނަ އަހަރު އަޕްކުރި، ޖިންސީ ކަންކަމަށް ހިތްވަރު ދޭ ގޮތަށް ނަގާފައިވާ ވީޑިއޯއެއްގެ ސަބަބުންނެވެ. އާއިލާ އަށް ބޭވަފާތެރިވާ އަންހެން ކުދިން މެރުމަކީ ޕާކިސްތާނުގައި އާއްމުކޮށް ކޮށްއުޅޭ ކަމެކެވެ. އާއިލާ މީހުންގެ ހަމަލާތަކުގައި ކޮންމެ އަހަރަކު ވެސް އެތައް ކުދިންނެއް ޕާކިސްތާނުގައި މަރަ އެވެ.\nޕާކިސްތާން ދެކުނު އޭޝިއާ\n1 ކޮމެންޓް, 27 ރިއެކްޝަންސް\nޕާކިސްތާނުގައި ތިބޭ ތަ އިލްމު ވެރިން. މަމެން ނުދަންނަން ތިކަމެއް. އެއީ ރޮޓެން ކަންޓްރީ އެއް ނޫންތޯއެވެ.


މަކަރާއި ހީލަތް ހެދުމުގެ މައްސަލައެއްގައި ބިދޭސީއަކު ހޯދަނީ | Sandhaanu\nމަކަރާއި ހީލަތް ހެދުމުގެ މައްސަލައެއްގައި ބިދޭސީއަކު ހޯދަނީ\nމަކަރާއި ހީލަތް ހެދުމުގެ މައްސަލައެއްގައި ތަހުގީގަށް ހާޒިރުކުރުމަށް ބިދޭސީއެއްގެ ވަނަވަރު ފުލުހުން އާންމުކޮށްފިއެވެ.\nމަކަރާއި ހީލަތް ހެދުމުގެ މައްސަލައެއްގައި ތަހުގީގަށް ހާޒިރުކުރުމަށް ފުލުހުން ވަނަވަރު އާންކުރީ ބަންގްލަދޭޝްގެ ރައްޔިތެއްކަމަށްވާ އަލް އަމިން، (42އ) އެވެ. އޭނާގެ ޕާސްޕޯޓް ނަންބަރަކީ BY0143854 ކަމަށް ފުލހުން ބުނެއެވެ.\nފުލުހުން ބުނީ އަލް އަމިން އަކީ މަކަރާއި ހީލަތް ހެދުމުގެ މައްސަލައެއްގެ ތަހުގީގަށް ހާޒިރުކުރުމަށް ބޭނުންވެ، އުޅޭ ވަކިތަނެއް ނޭނގުމުގެ ސަބަބުން ތަހުގީގަށް ހާޒިރުވުމަށް ޗިޓު ރައްދުކުރެވިފައި ނުވާމީހެއްކަމަށެވެ.\nފުލުހުން ބުނީ އޭނާ ހާޒިރު ކުރަނީ ދިވެހި ފުލުހުންގެ ހިދުމަތުގެ ހުޅުމާލެ އިންވެސްޓިގޭޝަން ޑިޕާޓްމަންޓުން ތަހުގީގު ކުރަމުން ގެންދާ މަކަރާއި ހީލަތް ހެދުމުގެ މައްސަލައަކާ ގުޅިގެން ސުވާލުކުރުމަށްކަމަށެވެ.\nމިމީހާ ހާޒިރުވުމަށް ފުލުހުން އަންގާފައިވަނީ މިމަހުގެ 17 ވަނަ ދުވަހުގެ 14:00 އަށް ހުޅުމާލެ ޕޮލިސް، ސްޓޭޝަނަށެވެ.


Reygandu 11 in fathihu 4:30 ah Male' sarahahhdhugai curfew hingan ninmaifi - One Online\n06 އޭޕްރީލް 2020، މާލެ، ކާފިއު ހިންގާ ތިން ގަޑިއިރަށް ކާރުބާރު ބޮޑު ބޮޑުތަކުރުފާނު މަގަށް އަމާންކަން ވެރިވެފައި -- ވަން ފޮޓޯ: މުހައްމަދު ހައްޔާން\nރޭގަނޑު 11 އިން ފަތިހު 4:30 އަށް މާލޭ ސަރަހައްދުގައި ކާފިއު ހިންގަން ނިންމައިފި\nރޭގަނޑު 11:00 އިން ފެށިގެން ފަތިހު 4:30 އާ ދެމެދު މާލޭ ސަރަހައްދުގައި ކާފިއު ހިންގަން ނިންމައިފި އެވެ.\nމާލެ ސަރަހައްދުގައި ކޭސްތައް އިތުރުވުމާ ގުޅިގެން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ މިދިޔަ ހަފްތާއިން ފެށިގެން ފިޔަވަޅުތައް ހަރުކަށިކޮށްފައެވެ. އެގޮތުން މިދިޔަ ބުދަ ދުވަހުން ފެށިގެން މާލެ ސަރަހައްދަށް ވަނީ އަލުން ކާފިއު އިއުލާންކޮށްފައެވެ. ކާފިއު އިއުލާންކުރީ މެންދަމު 12:00 އިން ފެށިގެން ފަތިހު 4:00 އަށެވެ.\nމާދަމާ އިން ފެށިގެން ކާފިއު ގަޑިތަކަށް މިވަނީ ބަދަލު ގެނެސްފައެވެ. އެގޮތުން ރޭގަނޑު 11:00 އިން ފެށިގެން ފަތިހު 4:30 އަށް މާލޭ ސަރަހައްދުގައި ކާފިއު ހިންގަން ވަނީ ނިންމައިފައެވެ. ނަމަވެސް ފަތިސް ނަމާދަށް މިސްކިތަށް ދާން ބޭނުންވާ ފަރާތްތަކަށް ނަމާދަށް ދެވޭނެއެވެ.\nމީގެ އިތުރުން ރޭގަނޑު 8:30 އިން ފަތިހު 4:30 އަށް އެއްގަމު އުޅަނދުފަހަރު ދުއްވުންވެސް ވަނީ މަނާކޮށްފައެވެ. އަދި ޕްރީ ސްކޫލުތަކާއި ނާސަރީތަކާއި ޑޭކެއާ ހިދުމަތްދޭ ތަންތަން ބަންދުކުރުމަށްވެސް ވަނީ އަންގައިފައެވެ.\nރާއްޖޭގައި ކޮވިޑް ފެތުރެން ފެށުމާއެކު ބަލި ކޮންޓްރޯލްކުރުމަށް މީގެ ކުރިން ވެސް މާލެ ސަރަހައްދުގައި ވަނީ ކާފިއު ހިންގައިފައެވެ. މީގެ ކުރިން ގިނަ ދުވަސްތަކެއް ވަންދެން ކާފިއު ހިންގުމަށްފަހު، ކާފިއު އުވާލީ ޑިސެމްބަރު މަހުގެ 18 ވަނަ ދުވަހުއެވެ.


އިލާހީ މުޢުޖިޒާތް: މަދިރި | ޤުރުއާން | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޤުރުއާން އިލާހީ މުޢުޖިޒާތް: މަދިރި\nއިލާހީ މުޢުޖިޒާތް: މަދިރި\n02 ސެޕްޓެމްބަރު 2011\n"إِنَّ اللَّهَ لاَ يَسْتَحْيِي أَن يَضْرِبَ مَثَلاً مَّا بَعُوضَةً فَمَا فَوْقَهَا فَأَمَّا الَّذِينَ آمَنُواْ فَيَعْلَمُونَ أَنَّهُ الْحَقُّ مِن رَّبِّهِمْ وَأَمَّا الَّذِينَ كَفَرُواْ فَيَقُولُونَ مَاذَا أَرَادَ اللَّهُ بِهَذَا مَثَلاً يُضِلُّ بِهِ كَثِيرًا وَيَهْدِي بِهِ كَثِيرًا وَمَا يُضِلُّ بِهِ إِلاَّ الْفَاسِقِينَ"\nމާނައީ: ހަމަކަށަވަރުން މަދިރިއަކުން، ނުވަތަ އެއަށްވުރެ ބޮޑު އެއްޗަކުންވިޔަސް، އެއްވެސް ކަހަލަ މިސާލެއް ޖެއްސެވުމަކަށް ﷲ ލަދުވެތިވެވޮޑިގެނެއް ނުވެތެވެ. ފަހެ، އީމާންވި މީހުން، އެ މިސާލަކީ، އެއުރެންގެ ވެރިރަސްކަލާނގެ ޙަޟްރަތުން ޙައްޤު ގޮތުގައި ޖެއްސެވި މިސާލެއްކަން ހަމަކަށަވަރުން ދަނެތެވެ. އަދި ކާފިރުވި މީހުން ބުނެތެވެ. ތިޔަ މިސާލުން، ﷲ އިރާދަކުރެއްވީ ކޮންކަމެއް ބާވައެވެ؟ އެ މިސާލުން، އެކަލާނގެ ގިނަބަޔަކު މަގުފުރައްދަވަތެވެ. އަދި ހަމަ އެ މިސާލުން، އެކަލާނގެ ގިނަބަޔަކަށް ތެދުމަގު ދައްކަވަތެވެ. ފާސިޤުން މެނުވީ، އެއިން އެކަލާނގެ މަގެއް ނުފުރައްދަވަތެވެ. –ސޫރަތުލްބަޤަރާ 26-(1)\nއިސްވެ ދެންނެވި އާޔަތް ބާވައިލެއްވުނު ސަބަބު\nޢަބްދުﷲ ބިން ޢައްބާސްގެ އަރިހުން ރިވާވެގެން ވެއެވެ. މާތް ﷲ މުޝްރިކުންގެ ބާޠިލު އިލާހުންތަކުގެ ބަލިކަށި ކަމާއި، ނުކުޅެދުން ތެރިކަމުގެ ވާހަކައިން މިސާލު ޖައްސަވަމުން މިލިޔާ އާޔަތް ބާވައިލެއްވި ހިނދު، "يَا أَيُّهَا النَّاسُ ضُرِبَ مَثَلٌ فَاسْتَمِعُوا لَهُ إِنَّ الَّذِينَ تَدْعُونَ مِن دُونِ اللَّهِ لَن يَخْلُقُوا ذُبَابًا وَلَوِ اجْتَمَعُوا لَهُ وَإِن يَسْلُبْهُمُ الذُّبَابُ شَيْئًا لّا يَسْتَنقِذُوهُ مِنْهُ ضَعُفَ الطَّالِبُ وَالْمَطْلُوبُ"\nމާނައީ: އޭ މީސްތަކުންނޭވެ! (ﷲ) މިސާލެއް ޖައްސަވައިފިއެވެ. ފަހެ، ތިޔަބައިމީހުން އެއަށް ކަނުލައި އަހާށެވެ! ހަމަކަށަވަރުން، ތިޔަބައިމީހުން ﷲ ފިޔަވައި އަޅުކަންކުރާ ތަކެއްޗަކަށް މެއްސެއްވެސް ނެހެދޭނެތެވެ. އެކަމަށް އެ އެންމެން އެއްވިނަމަވެސްމެއެވެ. އަދި އެ މެހި، އެއުރެންގެ ކިބައިން އެއްޗެއް އަތުލައިފިނަމަ، އެވެސް އެ މެހީގެ ކިބައިން، އެއުރެންނަކަށް ސަލާމަތެއް ނުކުރެވޭނެތެވެ. އެދޭ މީހާއާއި އެދެވޭ ފަރާތްވެސް ނިކަމެތިވެގެންވެތެވެ. –ސޫރަތުލްޙައްޖު 73-(2)\nއެ މުޝްރިކުން ބުންޏެވެ. މުޙައްމަދު ގެފާނުންގެ މައްޗަށް ބާވައިލެއްވި ޤުރުއާނުގައި ފައިދިގު މަކުނުގެ ވާހަކައާއި މެހީގެ ވާހަކަ އައިސްފައި ހުރިތަން ކަލޭމެން ދުށީމުހެއްޔެވެ؟ އެތަކެއްޗަކީ ކޮންކަމެއް ކުރެވޭނެ އެއްޗެއް ހެއްޔެވެ. ދެން މާތް ﷲ އެ އާޔަތް ( ބަޤަރާ ސޫރަތުގެ 26 ވަނަ އާޔަތް) ބާވައިލެއްވިއެވެ. އަދިވެސް ހަމަ އެއާޔަތް ބާވައިލެއްވުނު ސަބަބާއިމެދު އިމާމް ޤަތާދާގެ ކިބައިން ރިވާވެގެން ވެއެވެ. މާތް ﷲ ކީރިތި ޤުރުއާނުގައި ފައިދިގު މަކުނާއި، މެހީގެ ވާހަކަ ގެންނެވުމުން، މުޝްރިކުން އެކަކު އަނެކަކަށް ( ކީތިރި ޤުރުއާނަށް އިހާނެތި ބަސް ބުނުމުގެ ބޭނުމުގައި) ބުނަން ފަށައިފިއެވެ. ޤުރުއާނުގައި ފައިދިގު މަކުނުގެ ވާހަކައާއި މެހީގެ ވާހަކަ ގެނައުމުގެ ބޭނުމަކީ ފަހެ ކޮބައިހެއްޔެވެ؟ ދެން މާތް ﷲ އެ އާޔަތް ( ބަޤަރާ ސޫރަތުގެ 26 ވަނަ އާޔަތް) ބާވައިލެއްވިއެވެ.(3)\nކުޅަދުންވަންތަ ކަމުގެ ބައެއް ހެކިތަކާއި މަދިރި\nއިސްވެ މި ދެންނެވި އާޔަތްތަކަށް ފުންކޮށް ވިސްނާލައިފި ކޮންމެ މީހަކަށްމެ އެނގިގެންދާނެ ކަމަކީ، މި ކައުނުގައިވާ ހަމަ ކޮންމެ އެއްޗަކީ ވެސް ﷲ ސުބުޙާނަހޫ ވަތަޢާލާ އެ އެއްޗެއް ނެތުމުގެ ތެރެއިން އުފައްދަވާފައިވާ އެކަލާނގެ މަޚްލޫގުން ތަކެއް ކަމެވެ. އެ އެއްޗެއް ކުޑަވިޔަސް ބޮޑުވިޔަސް ފަރުވާލެއް ނެތެވެ. ކަންކަމާމެދު ވިސްނުމުގެ ނަޒަރުން ބެލުމެއްނެތި ހިތުހުރި ގޮތަކަށް ވާހަކަ ދައްކައި ހަދާ ޖާހިލުން ފަހަރެއްގައި މެއްސާއި މަދިރި އަދި ފައިދިގު މަކުނުގެ ވާހަކަ ޤުރުއާނުގައި އައިސްފައި ވުމުން، އެމީހުންގެ ގާތަށް ފަހަރެއްގައި ނުލަފާ ހިންޏެއް އައުމަކީ ވެދާނޭ ކަމެކެވެ. ނަމަވެސް މި ކާއިނާތުގެ ވެރި އިލާހު މަދިރިއަކުން، ނުވަތަ އެއަށްވުރެ ބޮޑު އެއްޗަކުންވިޔަސް، އެއްވެސް ކަހަލަ މިސާލެއް ޖެއްސެވުމަކަށް ލަދުވެތިވެވޮޑިގެނެއް ނުވެއެވެ.\nއަޅުގަޑުމެން ހަމަ އެކަނި އެ ނިކަމެތި މަދިރިއާއި މެދު ވިސްނައި ބަލައިފި ނަމަވެސް ކީރިތި ﷲ ގެ ކުޅަދުންވަންތަކަން ވަރަށް ރީތިކޮށް ފެންނާނެއެވެ. މަދިރީގެ ބޭރު ފުށުން ހަމަ އެކަނި ބަލާލާފައި ހިނި ގަނޑެއް ޖަހާލައިގެން، ފުއްދާލެވޭ ވަރަށްވުރެ ބޮޑަށް، އަޖާއިބު ކުރުވަނިވި ކަންތައްތަކެއް އެސޮރުގެ ހަށިގަނޑުގައި ވެއެވެ. އެހެން ކަމުން އެ ކުޑަކުޑަ ސޫފީގެ ހަށިގަނޑުގައި ވާ އަޖާއިބުތައް ބަލާލަމާ ހިންގަވާށެވެ.\nމަދިރީގެ ހަށިގަނޑުގައިވާ އަޖާއިބުތައް ހާމަ ކުރައްވަމުން ޑރ. މުޙައްމަދު ރާތިބުއް ނާބުލުސީ ވިދާޅުވިއެވެ. މައިކްރޮސްކޯޕަކުން ހަތަރުހާސް ގުނަ، ސާޅީސް ހާސް ގުނަ އަދި ހަތަރު ލައްކަ ގުނައަށް މަދިރީގެ ހަށިގަނޑު ބޮޑުކުރުމަށް ފަހު އެނގުނެވެ. އެ ކުޑަކުޑަ މަދިރީގެ ބޮލުގައި ސަތޭކަ ލޯ ހުރެއެވެ. އެސޮރުގެ އަނގައިގައި ސާޅީސް އަށް ދަތް ހުރެއެވެ. މަދިރީގެ މޭގައި ތިން ހިތް ވެއެވެ. މުޅި ހަށިގަޑަށް އެއް ހިތް، އަދި ކޮންމެ ފިޔައަކަށް ހިތެކެވެ. އެ ހިތްތަކުގެ ތެރެއިން ކޮންމެ ހިތެއްގައި ދެ އެޓްރިއަމް (Atrium ) އަދި ދެ ވެންޓްރީކަލް (Ventricle ) ހިމެނެއެވެ. ކޮންމެ ހިތެއްގައި ލޭ ދަމައި ނެރުމަށްޓަކައި އެއް ޕަމްޕު ވެއެވެ.\nއެހެން ބައެއް ސޫފާސޫތްޕެކޭ އެއްފަދައިން މަދިރި ވެސް އެއްޗެއްސަށް ބަލައި ހަދައެވެ. އަދި އެއްޗެހިން ވަސްވެސް ބަލައެވެ. ހަމަ އެއާއި އެކު މަދިރި ނޫން އެހެން އެއްވެސް އުދުހި އުޅޭ ސޫތްޕަކަށް ލިބިގެން ނުވާ ވަރަށް އާދަޔާ ޚިލާފު ގާބިލުކަމެއް މަދިރިއަށް ލިބިގެންވެއެވެ. އެއީ ލޭގެ ފިނި ހޫނުމިން ތަރާދުކުރުމުގެ ގާބިލުކަމެވެ. އެސޮރު ފިނި ހޫނުމިން ބަލާ ސިސްޓަމަކީ ވަރަށް ނާޒުކު ނިޒާމެކެވެ. ލޭގެ ފިނި ހޫނުމިން އެސޮރުގެ ހަށިގަނޑުގައި ބެހެއްޓުމައްޓަކައި މުހިންމު ރޯލެއް އެ ސިސްޓަމުން އަދާކުރެއެވެ. މަދިރީގެ ހަށިގަނޑަށް ލޭ ފޮނުވާލާއިރު، ލޭގެ ފިނި ހޫނުމިން، 1 ޑިގްރީ ސެލްސިއެސްއަށް ވުރެ މަތިވެއްޖެ ނަމަ ފުރާނައަށް ނުރައްކާވެއެވެ. ވުމާއެކު ފިނި ހޫނުމިން ބަލަހައްޓާ ސިސްޓަމުން ލޭ މަދިރިއަށް ބޭނުންވާ ވަރަށް ފިނިކޮށްދީ ނުވަތަ ހޫނުކޮށްދީ އޭގެ ހަމަ ހިފަހައްޓައެވެ.\nކޮންމެ މަދިރިއަކަށް ވެސް ލޭ ތަހުލީލުކުރުމަށްޓަލައި ލެބޯޓަރީއެއް ކަހަލަ ސިސްޓަމެއް ލިބިފައިވެއެވެ. އެ މަދިރިއަކަށް އެވަގުތު އެންމެ މުނާސަބު ލެއެއް އޭތީގެ ހަށިގަނޑުގައި ބަހައްޓާފައި މުނާސަބު ނޫން ލޭ ކޮންމެވެސް މީހެއްގެ ގައި ތެރެއަށް ފޮނުވާލައެވެ. މިސާލަކަށް އެއްތަނެއްގައި ނިދާފައި ތިބި ދެ މީހަކު ކުރެ އެކަކު ނިދިން ހޭލެވުނީ މަދިރި ހަފައިގަނެގެންނެވެ. އަނެކާއަށް ހޭލެވުނީ، އޭނަ ކައިރީގައި އޮތް މީހާގެ ފުށުން އުނދަގުލެއް ވެގެންނެވެ. އެކަމަކު ދެމީހުންގެ ގައިގައި ވެސް މަދިރި ހެފިއެވެ. ކުރިން ހޭލެވުނު މީހާއަށް މަދިރި ހަފައި އުނދަގޫވީ، ކުރިން މި ދެންނެވި ލެބޯޓަރީން ތަހުލީލު ކޮށްފައި ފޮނުވާލި ލޭގައި ހިމެނޭ ޖަރާސީމު ގިނަ އަދަދަކަށް އެކުލެވިގެން ވާތީއާއި، އެ މީހާގެ ހަށިގަނޑުގެ ދިފާޢީ ބާރު އެ ޖަރާސީމު ތަކާއި ދެކޮޅަށް އެވަގުތު މަސައްކަތް ނުކުރުމުންނެވެ.\nވަރަށް ގިނަފަހަރު އަޅުގަޑުމެންނަށް މަދިރި ހަފާއިރު އިހުސާސެއް ނުވެއެވެ. ސަބަބަކީ، މަދިރީގައިވާ ލޭބޯން ބޭނުންކުރާ ކައްޓަކީ ނުވަތަ ހޮޅިއަކީ އެގޮތަށް ފަރުމާ ކުރެވިފައިވާ އެއްޗަކަށް ވުމެވެ. އޭތި ލޭބޯން ބޭނުންކުރާ ކަށި ނުވަތަ ހޮޅީގައި6ވަޅި ހުރެއެވެ. އެތަނުން ހަތަރު ވަޅި އަކީ ލޭބުއިމުގެ ކުރިން ކަށިކޮއްޕާލަން ޖާގަ ހެދުމަށް ބޭނުން ކުރާ4ވަޅިއެވެ. އެ ހަތަރުވަޅިން ހަތަރެސްކަނަށް ކުޑަ ގޮޅިއެއް ކަނޑާލައެވެ. އަނެއް ދެ ވަޅި ބޭނުންކުރަނީ ލޭބޯން ބޭނުން ކުރާ ހޮޅި ނުވަތަ ކަށި ކޮއްޕާލުމަށްޓަކައި ވަށްކޮށް ތަންގަނޑެއް ހަދާލުމަށެވެ.\nމަދިރީގެ ފަޔަށް ބަލާލާއިރު، ފައިގެ ދަށްފުށުގައި ބުޅިތަކެއް ހުރެއެވެ. ބަނޑުމައްޗަށް އޮވެ ލޭބޯއިރު އެ ބުޅިތައް، އޭތި ޖައްސާލައިގެން އޮންނަ ތަނެއްގައި އަޅުވާލައެވެ. ބަންޑުން އޮވެ ލޭބޯއިރު ފައި ތަތްކޮއްލުމަށް ވެސް އެ ބުޅިތައް އެހީތެރިވެދެއެވެ.\nސޫފާސޫފީގެ ދިރާސާތައްކުރައްވާ ޢިލްމުވެރިއެއް ކަމުގައިވާ އެންޑްރޫ ސްޕައިލްމަން ވިދާޅުވެފައިވެއެވެ. "މަދިރިއަށްވުރެ ގިނައިން އިންސާނުން ގައިގައި ޖެހޭ، ޖައްސާ އެއްވެސް ދިރޭއެއްޗެއް މި ބިންމަތީގައި ނުވެއެވެ."(4)\nއެމެރިކާގެ ރަށެއް ކަމަށްވާ ފިލަޑެލްފިއާގައި 1793 ވަނަ އަހަރު މަދިރީގެ ޒަރީއާއިން ޖެހޭ ނުރައްކާތެރި ބައްޔެއް ކަމަށްވާ ރީނދޫހުން ޖެހިގެން ގާތްގަނޑަކަށް 100،000 އާއި 150،000 އާއި ދެމެދުގެ ޢަދަދަކަށް މީހުން މަރުވިއެވެ.\n1898 ން 1901 އަށް އެމެރިކާއާއި ސްޕެއިނުން، ކިއުބާ އަށް ވެރިވެގަތުމަށް ކުރި ހަނގުރާމައިގައި އެމެރިކާ، އެއްގަމު މަގުން އަރައި ކުރި ހޯދިއެވެ. އަދި ސްޕެއިނާއި އެމެރިކާއިން 500 ވަރަކަށް ހަނގުރާމަވެރިން މަރުވިއެވެ. އެ ކާމިޔާބީގެ އުފަލުގައި އެމެރިކާ ސިފައިން ތިއްބައި، އެ މީހުންގެ ތެރެއިން އިތުރު 5000 ހަނގުރާމަ ވެރިން މަރުވެގެން ދިޔައީ ކުޑަކުޑަ މަދިރިއަކުން ޖެހޭ ބައްޔެއް ކަމަށްވާ ރީނދޫ ހުން ޖެހިގެންނެވެ. ބައެއް މީހުން މަރުވީ މެލޭރިއާ ޖެހިގެންނެވެ. އެއީ ވެސް މަދިރީގެ ޒަރީޢާއިން ޖެހޭ ނުރައްކާތެރި ބައްޔެކެވެ.\nވިސްނާލުން މުހިންމު ނުކުތާއަކީ، ބޮޑެތި ހަތިޔާރާއި އެކު ނިކުތް ބަޔަކާ ދެކޮޅަށް ހަނގުރާމަކޮށް ކާމިޔާބު ލިބުނު ބަޔަކު، އާދައިގެ ކުޑަކުޑަ ސޫތްޕެއްގެ ކުރިމަތީގައި ނާކާމިޔާބީއާއި ކުރިމަތިލައި، ކަކޫމައްޗަށް ތިރިވި ތިރިވުމެވެ.\nމާތް ﷲ ވަޙީ ކުރެއްވިއެވެ. "وَمَا يَعْلَمُ جُنُودَ رَبِّكَ إِلاَّ هُوَ وَمَا هِيَ إِلاَّ ذِكْرَى لِلْبَشَرِ"\nމާނައީ: އަދި ކަލޭގެފާނުގެ ވެރިރަސްކަލާނގެ ލަޝްކަރުގެ ޢަދަދު، އެކަލާނގެ މެނުވީ ދެނެވޮޑިގެން ނުވެތެވެ. އަދި އާދަމުގެ ދަރިންނަށް ޢިބްރަތްތެރި ހަނދާންކޮށްދިނުމެއް ކަމުގައި މެނުވީ، އެ ނަރަކަ ނުވެތެވެ.' –ސޫރަތުލްމުއްދައްޘިރް 31-\n1 ކީރިތި ޤުރްއާންގެ ދިވެހި ތަރުޖަމާ (ރައީސް އޮފީސް)\n2 ކީރިތި ޤުރްއާންގެ ދިވެހި ތަރުޖަމާ (ރައީސް އޮފީސް)\nMosquito: A Natural History of Our Most Persistent and Deadly Foe 4\nރިބާ ހިމެނޭ ދަރަނި އަތުލުމާއި ... ޝަރުޢީ ޟަރޫރަތް


Madrid gai kuhli haalathu iulaanukohfi – Iru\nސްޕެއިނުގެ މެޑުރިޑުގައި 15 ދުވަހުގެ މުއްދަތަށް ކުއްލި ޙާލަތު އިޢުލާނުކޮށްފިއެވެ. ސްޕެއިނުގެ ވެރިކަންކުރާ ސިޓީކަމުގައިވާ މެޑުރިޑުގައި ކުއްލި ޙާލަތު އިޢުލާނުކުރުމަށް އެ ޤައުމުގެ މަރުކަޒީ ސަރުކާރުން ނިންމާފައިވަނީ ކޯވިޑް-19ގެ ސަބަބުން އެ ސަރަޙައްދުގެ ޙާލަތު ގޯސްވަމުންދާތީއެވެ.\nވަޒީރުންގެ މަޖިލީހުން މެޑުރިޑުގައި ކުއްލި ޙާލަތު އިޢުލާނުކުރުމަށް ނިންމާފައިވަނީ މެޑުރިޑުގައި މިދިޔަ ހަފުތާގައި ޤާއިމްކޮށްފައިވާ ލުއި ފުރަބަންދުގެ އުސޫލުތައް ބާޠިލުކުރުމަށް އެ ޤައުމުގެ ކޯޓަކުން ނިންމުމާއި ގުޅިގެންނެވެ. މެޑުރިޑުގައި އަޅާފައިވާ ފިޔަވަޅުތައް ބާޠިލްކުރުމަށް މެޑުރިޑުގެ ސަރަޙައްދީ ސަރުކާރުން ކާމިޔާބު ހޯދުމުން ސްޕެއިނުގެ ބޮޑުވަޒީރު ޕެޑްރޯ ސަންޗެޒްވަނީ ދުސްތޫރީ ބާރުގެ ބޭނުންކުރައްވާ ކުއްލި ޙާލަތު އިޢުލާނުކުރައްވާފައެވެ. މެޑުރިޑާއި އެ ސިޓީ ކައިރީގައިވާ ސަރަޙައްދުތައް ބެލެހެއްޓުމަށް 7،000 ފުލުހުންދަނީ ޙާރަކާތްތެރިވަމުންނެވެ.\nކުއްލި ޙާލަތުގައި އަޅާ ފިޔަވަޅުތަކުގެ ދަށުން މިދިޔަ ހަފުތާގައި އަޅާފައިވާ ފިޔަވަޅުތައް އަލުން އިޢާދަވާނެއެވެ. މެޑްރިޑާއި އިތުރު ނުވަ ސިޓީއަކަށް ބޭނުމެއްނެތި ވަދެ ނުކުތުން މަނާވުމުގެ އިތުރުން ހަ މީހުންނަށްވުރެ ގިނަ މީހުން އެއްވެ އުޅުން މަނާވާނެއެވެ. ރެސްޓޯރަންޓުތަކާއި ކެފޭތަކަށް ޚިދުމަތްދެވޭނީ އެތަންތަނުގެ ޖާގައިގެ 50 އިންސައްތައަށެވެ. އަދި ރޭގަނޑު 11 ޖަހާއިރު ހޮޓާތަކާއި ރެސްޓޯރަންޓުތައް ބަންދުކުރަންޖެހޭނެއެވެ. ފިހާރަތަކާއި އެހެނިހެން ވިޔަފާރިތައް ރޭގަނޑު 10ޖަހާއިރު ބަންދުކުރަން ޖެހޭނެއެވެ. އެ ފިޔަވަޅުތަކުގެ އަސަރު މެޑްރިޑާއި އިތުރު ނުވަ ސިޓީއެއްގައި ދިރިއުޅޭ 4.78 މިލިއަން މީހުންނަށް ކުރާނެއެވެ.